Mae'r drysau ar agor, ond a oes unrhyw newid? @ NUS connect\nWednesday 28-09-2016 - 10:58\nWrth i lawer o undebau myfyrwyr groesawu myfyrwyr yn ôl, ym Mae Caerdydd, mae dyfodol cyllido myfyrwyr yn bwnc llosg i Lywodraeth Cymru. A minnau wedi byw a bod Adolygiad Diamond yn ystod yr wythnosau diwethaf, rydw i am sôn am y pethau y dylech roi cryn ystyriaeth iddynt.\nOs darllenoch chi flog Fflur ddoe, byddwch yn gwybod bod Adolygiad Diamond yn cyhoeddi ei argymhellion ar gyfer dyfodol addysg yng Nghymru. Rydw i am dreulio amser yn adlewyrchu ar yr hyn mae'r argymhellion yn ei gyflawni. Pan gomisiynwyd yr adolygiad gan y Gweinidog Addysg blaenorol, Huw Lewis, ei fwriad oedd gweld system sy'n ehangu mynediad, yn cynorthwyo anghenion sgiliau Cymru ac yn cryfhau'r ddarpariaeth ran amser ac ôl-raddedig, yn ogystal â bod yn ariannol gynaliadwy.\nFelly mae'r system bresennol yn un sy'n gwarchod myfyrwyr o Gymru rhag effaith lawn £9,000 o ffioedd. Pan dreblwydd y ffioedd dysgu gan Lywodraeth y DU yn 2012 i £9,000, cyflwynodd Llywodraeth Cymru grant ffioedd dysgu o £5,100 nad oes rhaid ei ad-dalu. Roedd hyn yn wych i fyfyrwyr sy'n hanu o Gymru. Ond dros gyfnod, mae mwy o fyfyrwyr nag erioed o'r blaen wedi mynd i'r brifysgol, a bellach mae cymhorthdal y ffioedd dysgu'n costio £237 miliwn i Lywodraeth Cymru (ac mae hyn yn cynyddu bob blwyddyn). Ar ben hynny, mae tua £100 miliwn o'r ffigwr hwn wedi mynd i brifysgolion yn Lloegr pan fo myfyrwyr Cymru'n mynd dros y ffin. Y ddadl sydd wastad wedi bod yw na allwn fforddio anfon cymaint o arian i goffrau prifysgolion Lloegr, gyda chyllideb addysg sydd eisoes yn dioddef o ddiffyg ariannu. Yn sgil hyn, comisiynwyd ‘Adolygiad Diamond’ gan Lywodraeth Cymru.\nAr yr un pryd, canfu adroddiad “Punt yn eich poced” gan UCM Cymru fod 63% o fyfyrwyr sy'n astudio yng Nghymru ‘yn gofidio'n aml am fod yn brin o arian i dalu treuliau byw cyffredinol, fel rhent a biliau'r tŷ’ a bod ‘trafferthion ariannol yn gorfodi myfyrwyr i ystyried gadael eu cwrs.’\nMae'r sefyllfa ariannol i lawer o fyfyrwyr wedi mynd yn anghynaladwy. Mae rhai myfyrwyr yn dibynnu ar fenthyciadau diwrnod cyflog i dalu costau byw sylfaenol. Gorddrafftiau yw'r math mwyaf cyffredin o ddyled yr aethpwyd iddo, gyda 48% o israddedigion yn datgan eu bod nhw wedi mynd i'r math hwn o ddyled fasnachol ers dechrau eu cwrs. Yn ogystal â hynny, mae 20% o ôl-raddedigion wedi mynd i ddyledion ar ffurf cardiau credyd. Canfu'r ymchwil hefyd mai myfyrwyr o gefndiroedd is eu cyfranogiad a myfyrwyr hŷn yw'r rheiny sydd fwyaf tebygol o fod â dyledion o fwy na £5,000 yn ogystal â'u dyledion o gyllid myfyrwyr.\nMae dyled bellach yn beth cyffredin i fyfyrwyr. Ac nid benthyciadau gan y llywodraeth mo'r rhain, ond dyled breifat gyda llog uchel a all godi a chostio llawer mwy yn y dyfodol. Hyd yn oed pan gaiff ei rheoli'n dda, gall y ddyled fasnachol hon atal graddedigion rhag cael tenantiaeth a benthyciadau ar gyfer ceir a chartrefi am flynyddoedd i ddod. Pan ddaw dyled yn beth cyffredin i bobl ifanc, rydym yn gwybod bod angen i bethau newid. Mae'r system arfaethedig yn gwneud cryn lawer i leddfu'r pwysedd beunyddiol o dalu costau byw drwy gynnig pecyn cynhaliaeth llawer mwy hael - wedi'i anelu at y rheiny a fyddai wedi mynd i'r mathau mwyaf peryglus o ddyled fasnachol. Bydd y pecyn cynhaliaeth mwy hael wedi'i gysylltu'n uniongyrchol â'r Cyflog Byw Cenedlaethol, ar sail 37.5 awr yr wythnos am gyfnod o 30 wythnos.\nMae Diamond wedi cynnig sawl argymhelliad a fyddai'n arwain at ddileu'r cymhorthdal ffioedd dysgu, os cânt eu gweithredu fel pecyn. Ond yn eu tro, byddai'n cynnig cymorth penodol ychwanegol. Mae'r adroddiad yn argymell bod pobl sy'n gadael gofal yn gallu derbyn y grant cynhaliaeth llawn o £8,100 y flwyddyn academaidd yn awtomatig, beth bynnag fo'u hincwm teuluol. Mae hyn yn fuddugoliaeth enfawr a chyffrous i'r bobl fwyaf difreintiedig mewn cymdeithas. Yn aml cânt eu cau allan o addysg am nad oes modd iddynt ei fforddio.\nBlaenoriaeth i mi eleni fydd gweithio gyda Llywodraeth Cymru i weld a fydd modd ymestyn yr argymhelliad hwn i gynnwys myfyrwyr sy'n gofalu, heb gyflog, am rywun yn eu teulu neu ffrind sy'n sâl, yn fregus, yn anabl neu'n dioddef problemau iechyd meddwl neu sy'n gaeth i sylweddau. Yn swyddogol, mae 29,000 o ofalwyr dan 25 oed yng Nghymru, ond mae'n debygol fod y gwir ffigwr yn llawer uwch. Roeddwn i'n gofalu am fy nhad sy'n dioddef dementia o 15 ymlaen tra'r oeddwn yn fyfyrwraig yn yr ysgol, yn y coleg ac yn y brifysgol. Rydw i wedi cael profiad o'r rhwystrau beunyddiol a all beri i ennill cymhwyster fod yn her sylweddol fel gofalwr. Ers i mi ddod yn Ddirprwy Lywydd, rydw i wedi cyfarfod ag Ymddiriedolaeth Gofalwyr Cymru ac wedi mynychu eu Rhwydwaith Oedolion Ifanc sy'n Gofalu i gychwyn trafodaethau ynghylch gwneud i addysg fod yn fwy hygyrch a chefnogol i ofalwyr. Bydda i'n parhau i drafod â Llywodraeth Cymru i droi'r trafod hwn yn realiti.\nMae'r argymhellion hyn yn fuddsoddiad uniongyrchol ym mhocedi myfyrwyr mewn cyfnod pan mae ei angen arnynt fwyaf. Mae angen mwy na chymorth ar fyfyrwyr i fynd trwy ddrysau disglair addysg uwch. Mae angen cymorth arnynt hefyd gydol eu cyfnod astudio. Mae costau byw cynyddol sylweddol mewn cyfnod o gyni cyllidol yn amlwg wedi taro myfyrwyr yn ogystal â Chymru gyfan. Mae gan Orllewin Cymru a'r Cymoedd enw am fod y rhanbarthau tlotaf yng Ngogledd Ewrop. Mae angen i'n system gyllido addysg adlewyrchu cyd-destun cymdeithasol a sefyllfa ariannol Cymru.\nOs caiff yr argymhellion hyn eu gweithredu fel pecyn, bydd yn gam yn nes at system gyllido deg a chyfiawn. Maen nhw'n ymateb i anghenion presennol myfyrwyr o Gymru yn eu mesurau cynorthwyo ynghylch grantiau cynhaliaeth uwch i dalu costau byw. Yn enwedig pan ystyrir cost gyfannol addysg h.y. gorddrafftiau a benthyciadau diwrnod cyflog. Yn fy marn i, mae addysg o fudd i'r cyhoedd ac mae'n haeddu buddsoddiad a pharch priodol. Ni ddylai myfyrwyr orfod goddef y dyledion sylweddol hyn i gydbwyso llyfrau'r llywodraeth. Ni all Llywodraeth Cymru ond codi 6.6% o'i chyllideb flynyddol a than i Lywodraeth y DU fuddsoddi mwy mewn addysg neu'n datganoli rhagor o bwerau i Gymru, mae cryn lawer o ffordd ar ôl i gyrraedd addysg ddi-dâl.\nCysylltwch â mi os ydych chi am drafod yr argymhellion.


Cynhadledd menywod yn y byd cyhoeddi - BBC Cymru Fyw\nCynhadledd menywod yn y byd cyhoeddi\nImage caption Bydd y digwyddiad yn cynnwys menywod dylanwadol o ar draws y byd cyhoeddi\nMae Prifysgol Bangor yn cynnal digwyddiad yn tynnu sylw at yr "heriau" i fenywod yn y byd cyhoeddi.\nBydd y gynhadledd undydd ar y 15 Chwefror yn cynnwys menywod dylanwadol o'r byd cyhoeddi, megis Helgard Krause, Prif Swyddog Gweithredol y Cyngor Llyfrau, golygyddion gwasg Honno, awduron annibynnol ac entrepreneuriaid cyhoeddi.\nYn ôl un arolwg, mae'r bwlch cyflog rhwng dynion a menywod mor uchel â 40% mewn rhai cwmnïau.\nBwriad y digwyddiad yw ennyn diddordeb myfyrwyr Prifysgol Bangor a chymuned lenyddol Cymru wrth ystyried dulliau arloesol o sicrhau gyrfa yn y byd cyhoeddi i fenywod.\nGwasg Honno'n dathlu 30 mlynedd\nEr bod cyfleoedd yn bodoli yn y byd cyhoeddi i fenywod, mae'r rhwystrau a'r gwahaniaethu yn aml yn gwrthbwyso'r rhain, meddai trefnwyr y digwyddiad.\nYn ôl arolwg yn 2019 gan Publishers Weekly yn yr Unol Daleithiau, menywod sy'n dal tua 80% o'r swyddi cyhoeddi ond dim ond 52% o'r swyddi rheoli ar hyn o bryd.\nEr bod gan y diwydiant cyhoeddi llyfrau yn y DU gyfran debyg o ferched yn y diwydiant, mae'r gyfran mewn swyddi rheoli yn sylweddol is, gyda'r bwlch cyflog rhwng y rhywiau mor uchel â 40% mewn rhai cwmnïau.\nDywedodd Heather O'Connell - ymgynghorydd, hyfforddwr a sylfaenydd Bluebird Consulting - sydd gyda dros 20 mlynedd o brofiad yn y diwydiant cyhoeddi: "Mae cyhoeddi yn ddiwydiant gwych gyda llawer o ferched anhygoel, deinamig a disglair."\nOnd ychwanegodd: "Dynion sy'n dal y rhan fwyaf o'r swyddi gorau, mae'n anoddach i entrepreneuriaid sy'n ferched gael cyllid ac nid ydym wedi osgoi effeithiau #MeToo.\n"Mae digwyddiadau fel hyn yn sicrhau bod yna gronfa gynyddol ac ysbrydoledig o ferched yn ymuno â'r diwydiant."


Casgliad Llyfrau Prin - Prifysgol Abertawe\nCael mynediad i’r Casgliad Llyfrau Prin\nGellir ymgynghori â hwy drwy apwyntiad yn unig yn ystod oriau’r swyddfa, 9am-4:45pm, o ddydd Llun i ddydd Gwener. Fodd bynnag, os nad yw darllenydd wedi gwneud apwyntiad, gall fod modd ymgynghori â’r casgliad os bydd aelod o staff ar gael. Ni ellir ymgynghori ag eitemau yn y casgliad hwn ond yn yr ystafell Llyfrau Prin, a gofynnir i ymchwilwyr gadw at reolau’r ystafell ddarllen.\nMae’r ystafell ddarllen ar gyfer Llyfrau Prin ar lefel 2 yn y Llyfrgell a’r Ganolfan Wybodaeth.\nFfoniwch 01792 295045 neu anfonwch e-bost i dscs@swansea.ac.uk\nMae’r holl eitemau yn y casgliad Llyfrau Prin wedi’u rhestru yng nghatalog iFind Discover y llyfrgell (gallwch chwilio’n fwy manwl drwy ddefnyddio hidlydd Llyfrau Prin y Llyfrgell a’r Ganolfan Wybodaeth).\nMae’r casgliad yn cynnwys dros 1,700 o lyfrau a phamffledi wedi’u hargraffu o 1473 hyd heddiw. Mae rhyw 60 o lyfrau a argraffwyd cyn 1600, rhyw 430 a argraffwyd yn yr 17eg ganrif (megis argraffiadau o Brittanica Camden sy’n cynnwys darluniadau cain) a mwy na 550 o’r 18fed ganrif.\nDyma rai enghreifftiau o’r llyfrau a gyhoeddwyd ar ôl y 18fed ganrif:\nLlyfrau a gyhoeddwyd mewn argraffiad cyfyngedig o lai na 500 o gopïau\nLlyfrau a gyhoeddwyd gan weisg preifat (e.e. Gwasg Gregynog, Kelmscott a Golden Cockerel Press)\nArgraffiadau cyntaf (e.e. gan Dylan Thomas a Rhys Davies)\nLlyfrau a lofnodwyd gan awduron enwog (e.e. Dylan Thomas)\nLlyfrau â darluniadau hardd (e.e. The Book of Kells: reproductions from the manuscript in Trinity College, Dublin)\nLlyfrau o ddiddordeb lleol a allai fod yn anodd neu’n ddrud i gael gafael arnynt (e.e. Rhys Phillips, History of the Vale of Neath)\nLlyfrau sydd wedi’u rhwymo’n arbennig o gain\nMae’r Casgliad yn cynnwys detholiad o fwy na 300 o faledi (y mae’r mwyafrif ohonynt yn Gymraeg) a argraffwyd rhwng 1710 a dechrau’r 20fed ganrif, ac mae pob un ohonynt wedi’u catalogio ar wahân yng nghyfleuster iFind Discover.\nCasgliadau Arbennig yn Storfeydd y Llyfrgell\nCasgliad Allan Milne\nCasgliad o fwy na 2,500 o lyfrau ar y Rhyfel Cartref yn America, a roddwyd gan Allan Milne. Mae’n cynnwys llawer o ddeunyddiau sy’n ffynonellau cynradd, megis dyddiaduron, hunangofiannau a llythyron milwyr. Mae Casgliad Allan Milne, un o’r casgliadau mwyaf o ddeunyddiau sy’n ymwneud â Rhyfel Cartref America yn y Deyrnas Unedig, yn hynod werthfawr i lawer o ymchwilwyr.\nLlyfrau a phamffledi, o ddiddordeb Cymreig yn bennaf, a roddwyd i’r Llyfrgell. Maent yn cynnwys bywgraffiadau, testunau a chyfieithiadau o’r 18fed a’r 19eg ganrif a llyfrau ar Gymru a’r gororau. Roedd y mwyafrif ohonynt yn rhodd gan Llewellyn Llewellyn o Frynhyfryd yn 1935 a rhoddwyd eraill yn 1943 a 1955 gan ei fab a’i ferch yng nghyfraith.\nCyfrolau wedi’u rhwymo o bamffledi o’r 19eg ganrif, oedd yn eiddo i David Salmon, sef Prifathro Coleg Hyfforddi Abertawe, a ddaeth yn rhan o Sefydliad Addysg Uwch Abertawe (Prifysgol Fetropolitan Abertawe bellach).\nCyfieithiadau o rai o weithiau barddoniaeth a rhyddiaith Dylan Thomas i nifer o wahanol ieithoedd, gan gynnwys Iseldireg, Ffrangeg, Almaeneg, Sbaeneg ac Eidaleg. Mae’n cefnogi gwaith y Ganolfan Ymchwil i Iaith a Llenyddiaeth Cymru yn Saesneg yn yr Adran Saesneg.\nCasgliad Glyn Jones\nMae casgliad o lyfrau wedi cael ei gyfrannu (1997) o lyfrgell y diweddar Glyn Jones (1915-1995), y bardd Eingl-Gymreig, yr awdur straeon byrion a’r nofelydd. Mae pob un o’r llyfrau yn gopi cyflwyno gydag arysgrif, ac mae gwaith gwerthfawr mewn sawl cyfrol (megis cerdd gyfan gan John Ormond yn llawysgrif Ormond ei hun ac anodiadau helaeth gan Glyn Jones mewn amrywiol destunau gan R.S. Thomas ac Emyr Humphreys). Mae sawl un o’r testunau hefyd yn argraffiadau cyntaf neu’n gopïau prin.\nCasgliad John Loder / Noel Mortimer\nCasgliad o ddogfennau ar hedfan.\nCasgliad Vivienne Sugar\nDeunydd yn ymwneud â Chomisiwn Richard. Roedd Vivienne Sugar, a fu gynt yn Brif Weithredwr ar Ddinas a Sir Abertawe, hefyd o 2002 i 2004 yn aelod o Gomisiwn Richard a fu’n archwilio pwerau a threfniadau etholiadol Cynulliad Cenedlaethol Cymru.\nCasgliad o lyfrau a chylchgronau ar Eifftoleg a Dwyrain Agos yr henfyd oedd yn eiddo i’r Athro J. Gwyn Griffiths (1911-2004), a fu’n rhan o Adran y Clasuron ac Eifftoleg o 1946 nes iddo ymddeol yn 1979, a’i wraig, oedd yr un mor nodedig, Dr. Kate Bosse-Griffiths (1910-1998). Maent yn ymdrin ag amrywiaeth eang o bynciau, gan gynnwys crefydd a mytholeg. Fe’u rhoddwyd i’r llyfrgell pan fu’r Athro Griffiths farw.\nCasgliad bychan o fwy na chant o lyfrau ac eitemau eraill ar Aifft yr henfyd a’r Dwyrain Agos a fu ar un adeg yn rhan o lyfrgell fawr Francis Llewellyn Griffith (1862–1934), a ddisgrifir yn briodol yng Ngeiriadur Bywgraffiadau Cenedlaethol Rhydychen fel un o dadau Eifftoleg ym Mhrydain. Mae llawer o’r cyfrolau’n ymwneud â chloddiadau archaeolegol.\nLlyfrau o lyfrgell yr Eifftolegydd Terence DuQuesne a roddwyd i’r llyfrgell yn 2014 wedi iddo farw. Mae rhyw 300 o lyfrau a nifer bach o gyfnodolion.


Wyn, Hedd - Cyfnewidfa Lên Cymru\nHafan > Awduron > Pori awduron > Wyn, Hedd\nGanrif yn ôl, lladdwyd gŵr ifanc yn un o frwydrau dieflig y Rhyfel Mawr, ymhell o gân yr afon yn ei gwm. Gwastraffwyd miloedd o fywydau tebyg ar yr un diwrnod ac unwyd teuluoedd ar ddwy ochr yr ymladd yn eu colledion a’u galar.\nErys enw Hedd Wyn ar gof ei genedl. Daeth Yr Ysgwrn, cartref y bugail, yn aelwyd y mae’n rhaid pererindota yno yn gyson. Mae’i stori yn ein tristáu, ein cynddeiriogi ac yn ein hysbrydoli o hyd.\nBugail, nid milwr oedd Hedd Wyn. Roedd hefyd yn fardd wrthi’n dysgu yr hen grefft gywrain o drin geiriau. Cyflawnodd gamp wrth gipio’r Gadair yn Eisteddfod Genedlaethol 1917 ond ergyd chwerw yng nghynffon yr hanes oedd iddo gael ei ladd cyn cael ei gadeirio. Lladdwyd addewid, ac oherwydd hynny daeth ei stori i gynrychioli cymaint o’r doniau ifanc eraill a daflwyd i’r ffosydd.\nEr mor ifanc ydoedd, mae ei gerddi yn dangos y byddai’i gyfraniad i farddoniaeth Gymraeg yr 20fed ganrif wedi bod yn un nodedig pe bai wedi cael byw. Er gwaethaf y chwithdod o’i golli, mae themáu cynnes yn ei waith – cariad at wlad, pobl, cyfeillgarwch a heddwch. Dyma’r gwerthoedd yr ydym yn chwilio amdanynt wrth geisio dod i delerau â’r hyn ddigwyddodd ganrif yn ôl.\nThe Shepherd War Poet\nLe Berger poète combattant


Cwmni cyfieithu yn agor swyddfa yn Aberystwyth\nDerbyniad gyda Elin Jones\nCyhoeddodd cwmni cyfieithu Trywydd eu bod yn ehangu trwy agor swyddfa newydd yn Aberystwyth.\nDywedodd Aelod Cynulliad Ceredigion, Elin Jones a fu’n annerch derbyniad gan y Cwmni yn y dref, "Mae’n braf gweld cwmni yn sefydlu yn Aberystwyth gan roi cyfleoedd gwaith i bobl leol a chyfrannu at economi leol yr ardal hefyd. Mae tyfu statws y Gymraeg yn her inni i gyd ac mae’r cyfle mae Trywydd yn ei roi yn fodd i’r gweddill ohonom hwyluso ein defnydd o’r iaith a’i normaleiddio trwy ei defnyddio ym mhob agwedd ar ein bywydau."\nCroesawodd Owain Gruffydd, sy’n brif weithredwr Trywydd y datblygiad yn y cwmni wrth agor swyddfa yn Aberystwyth, "Rydym yn falch iawn ein bod fel cwmni yn ehangu ymhellach, yn dilyn y galw cynyddol am ein gwasanaethau cyfieithu a chynllunio iaith - nid yn unig yn yr ardal hon, ond ledled Cymru."\nMae’r cwmni wedi dyblu o ran maint dros y tair blynedd diwethaf, ac yn sgil y llwyddiant mae 4 aelod o staff erbyn hyn yn gweithio o’r swyddfa newydd yn adeilad y Cambria yng nghanol tref Aberystwyth.\nYchwanegodd Owain, "Mae’n bleser hefyd gallu cynnig cyflogaeth i bobl leol a sicrhau swyddi, yn ogystal â darparu gwasanaethau cyfieithu a chynllunio iaith i sefydliadau, cwmnïau a busnesau’r ardal."\nOs oes gennych chi ddatganiad neu newyddion am eich sefydliad neu fusnes yna danfonwch y manylion atom ni ac fe wnawn ni rhoi'r gair ar led. E-bostiwch datganiad@lleol.net


Ionawr 2015 - SNAP CymruSNAP Cymru\nArchive for “Ionawr, 2015”\nRichard Mylan, rhiant a Noddwr SNAP Cymru…\nIonawr 26, 2015 / Comments Off on Richard Mylan, rhiant a Noddwr SNAP Cymru…\nPan ddaeth yn amlwg nad oedd iaith fy mab yn datblygu, ei fod yn ofnus ac yn bryderus mewn amgylchiadau newydd, roedd ei fam a minnau’n poeni’n arw.Roeddem yn teimlo llawer o emosiynau gwahanol ac ni wyddem lle i droi. Bu SNAP Cymru o gymorth i ni o’r cychwyn cyntaf. Fe wnaeth wrando arnom a rhoi cyngor i ni ar bob cam, o’r atgyfeiriad i’r diagnosis. Yn anad dim, fe rodd yr hyder i ni drwy ein paratoi ar gyfer cyfarfodydd gyda’r holl weithwyr proffesiynol dan sylw. Roeddem yn gwybod beth i’w ofyn a phan gyrhaeddai’r adroddiadau, byddai’n ein helpu i’w deall.\nCafodd Jaco ddiagnosis o Anhwylder Datblygiadol Treiddiol (PDD), ffurf ar awtistiaeth sy’n effeithio ar ddatblygiad ei iaith.Roeddem yn poeni am ei addysg a dywedodd y gweithwyr proffesiynol wrthym y byddai’n well iddo gael ei addysg mewn ysgol cyfrwng Saesneg gan fod prinder therapyddion Cymraeg eu hiaith. Mae mam Jaco a’r teulu ehangach yn siaradwyr Cymraeg iaith gyntaf a dywedodd SNAP Cymru wrthym am gymryd cyngor pellach ac ymweld â darpariaeth cyfrwng Cymraeg a Saesneg a siarad â staff yr ysgolion gan fod plant dwyieithog, ar y cyfan, yn gallu cyrraedd yr un lefelau addysgol yn y naill iaith ond bod pob plentyn yn tueddu i wneud yn well yn yr iaith a siaredir gartref. Gwnaethom ddewis addysgu Jaco drwy gyfrwng y Gymraeg ac mae wedi datblygu’n ddwyieithog.Dyma’r penderfyniad iawn i Jaco, cafodd wasanaethau da gan y therapyddion iechyd ac mae’r ysgol wedi bod yn wych.\nBu SNAP Cymru yn help mawr yn ystod y blynyddoedd cyntaf, bob amser yno i’n paratoi ar gyfer adolygiadau’r ysgol a llawer o wybodaeth am wasanaethau eraill a grwpiau i rieni.\nRwy’n poeni’n arw am y toriadau pellach i SNAP. Mae wedi colli cryn dipyn o arian dros y tair blynedd diwethaf a nawr bod Awdurdod Lleol Sir Benfro wedi gwneud toriadau ariannol, gallai hyn gael effaith bellgyrhaeddol ar y gwasanaeth hollbwysig hwn sydd wedi datblygu gwirfoddolwyr a staff profiadol am dros 25 o flynyddoedd.\nGwn y bydd angen i’m mab a phlant eraill sydd â PDD gael mwy o help wrth iddynt fynd yn hŷn. Gall delio â chymhlethdodau systemau ysgolion cyfun, rhyngweithio cymdeithasol a’r broses bontio gyffredinol fynd yn drech na nhw. Mae hyn yn wir am lawer o blant ag anableddau wedi’u diagnosio neu beidio a’r rheini sydd ag anghenion dysgu ychwanegol eraill. Er fy mod yn dra llafar ac yn hyderus, bydd angen SNAP Cymru arnaf i o hyd i’n cefnogi drwy’r broses o drosglwyddo fy mab o’r ysgol gynradd i’r ysgol uwchradd flwyddyn nesaf ac wedi hynny wrth iddo ddod yn oedolyn ifanc.\nPrin yw’r cymorth cyfreithiol sydd ar gael i blant neu deuluoedd ac mae’n bwysig iawn bod teuluoedd a phobl ifanc yn cael mynediad at wasanaethau annibynnol am ddim. Mae’n rhaid i ni i gyd sicrhau nad yw plant a theuluoedd agored i niwed ar fwy o golled byth yn ystod y cyfnod gwleidyddol, ariannol heriol hwn. Nod SNAP Cymru yw cynghori a grymuso ac mae’n fy ngrymuso i o wybod y bydd SNAP yn aros gyda’n teulu ni i drafod a chyfryngu, cynghori a chefnogi, a phe bai angen dyfarniad drwy TAAAC ar unrhyw adeg, bydd SNAP Cymru yno o hyd yn ein cefnogi drwy’r broses heriol ac emosiynol honno i sicrhau bod anghenion y plentyn yn parhau i fod wrth wraidd popeth.\nY peth pwysicaf i blant ag anghenion ychwanegol a’u teuluoedd yw mynd i’r afael â’r problemau bach cyn iddynt ddatblygu’n rhai mawr. Mae cael cyngor gwirioneddol annibynnol gan SNAP Cymru wedi helpu fy nheulu i herio ac ymddiried yn yr ysgol a’r awdurdod lleol gan fod gennyf i’r holl wybodaeth a gwn ei bod hi’n gywir ac yn ddiduedd. Mae cael y wybodaeth a’r cymorth hwn wrth law wedi ein galluogi ni i wneud ein penderfyniadau ein hunain, sy’n seiliedig ar wybodaeth, er budd Jaco. Dylai’r cyngor a’r cymorth hwn fod ar gael i bob teulu ar bob adeg waeth beth fo’i anghenion presennol. O’m profiad i, ni fydd SNAP Cymru yn gwneud môr a mynydd o bethau. Mae’n delio ag ystod eang o faterion yn amrywio o gynnig gwybodaeth syml a chywir sy’n hawdd ei deall i reoli achosion cymhleth heb fod angen i deuluoedd boeni am gost cynrychiolaeth gyfreithiol. Dylai’r gwasanaeth hwn barhau i fod am ddim i Bob Plentyn a Phob Teulu ledled Cymru GYFAN. Rwy’n annog pob rhiant i gefnogi SNAP Cymru a sicrhau ei d dyfodol yng Nghymru.\nCystadleuaeth Golff – Llwyddiant unwaith eto i SNAP!\nIonawr 20, 2015 / Comments Off on Cystadleuaeth Golff – Llwyddiant unwaith eto i SNAP!\nAr 29ain Rhagfyr 2014 daeth aelodau o’r gymuned leol ym Mangor at ei gilydd er mwyn codi £170 gwerthfawr i SNAP. Fel yn y blynyddoedd o’r blaen, cynhaliwyd y digwyddiad yng nghlwb golff Bangor.Roedd y tywydd o’u plaid wrth iddynt fwrw iddi yn gynnar am 9 o’r gloch y bore.Efallai nad yw £170 yn ymddangos yn swm enfawr ond mae’n gwneud gwahaniaeth gwirioneddol i elusen fach annibynnol fel ni.\nGyda chymorth y tywydd, mae’r gystadleuaeth wedi cael ei chynnal bob mis Rhagfyr ond un ers 2011, gyda 25 o chwaraewyr golff yn cymryd rhan, gan gystadlu am wobrwyon ariannol bob blwyddyn sydd weithiau’n cael eu rhoi yn ôl.Yn y diwedd, Kevin Jones, David Roberts a Geraint Jones oedd y tîm a gariodd y dydd ar draul Kevin Williams, Eurwyn Hughes a Wynn Morris.Kevin Jones oedd yn fuddugol yn y gystadleuaeth unigol gyda Chris Wyatt yn ail a Hayden Williams yn drydydd.\nKevin Jones oedd un o brif drefnwyr yr achlysur.Roedd cyfraniad Trevor Jones wrth wneud y trefniadau ar gyfer cyflwyno’r gwobrau a chymorth Alison a Geraint Jones o dafarn y Royal Oak yn Rachub hefyd yn werthfawr iawn.Does dim rhaid dweud bod Alison a Geraint wedi sicrhau awyrgylch croesawgar gyda bwyd blasus ac wedi cyfrannu rhodd dderbyniol iawn. Hoffai SNAP Cymru hefyd ddiolch yn fawr iawn i glwb golff Bangor am adael i ni ddefnyddio eu cwrs ac i Joe a Josteyna o’r Vic ym Methesda am eu rhodd.\nCasglwyd £568 i gyd gyda’i gilydd ers 2011. Bydd hanner yr arian yn cael ei ddefnyddio i helpu Seren, merch Stephanie Prydderch ac Eryl Jones i wella ar ôl ei salwch.\nFel bob amser, rydym yn hynod ddiolchgar am yr holl gymorth a gawsom gyda’r achlysur hwn ac i bawb, gan gynnwys y golffwyr, am eu gwaith caled dros y blynyddoedd yn sicrhau bod y digwyddiad yn llwyddiant parhaus.


16th Mawrth 2019 @ 8:00 pm - 11:30 pm\ngyda DJ Mr A\nBand Reggae Trojan/ Rocksteady/ Ska pum darn egnïol a meistrolgar yw The Erin Bardwell Collective, a sefydlwyd yn 2003. Os y’ch chi’n dwlu ar Ska, fyddwch chi ddim am golli’r perfformiad safon ucha’ yma. Pan fydd y band yn taro’r nodau cyntaf fydd ‘na neb o fewn clyw yn gallu dala nôl!\nRoedd Erin, arweinydd y band, yn aelod o The Skanxters gynt. Am flynyddoedd fe ganolbwyntiodd y band ar eu deunydd eu hunain yn bennaf, wrth iddyn nhw deithio yn gwneud sioeau byw. Disgwyliwch glywed set wych o’u prosiect albwm stiwdio ‘The Great Western Reggae Soundclash 2017’, a hefyd rhai clasuron ska, gan gynnwys caneuon gan Desmond Dekker, Jimmy Cliff, Toots & The Maytals, The Pioneers a Dave a Ansell Collins.\nOs y’ch chi’n caru cerddoriaeth fyw byddwch chi’n dwlu ar The Erin Bardwell Collective. Maen nhw’n wirioneddol heintus ac yn llysgenhadon dros Ska – gydag agwedd!\n16th Mawrth 2019


Hologramau - Wrexham Glyndwr University\nRydych chi yma: Hafan > Ynglyn a Phrifysgol Glyndwr > Canolfan newyddion a chyfryngau > Archif Newyddion > Datganiadau i'r wasg 2015 > Hologramau\nCanolfan ymchwil newydd i helpu artistiaid greu hologramau\nBydd artistiaid yn gallu creu eu hologramau eu hunain gyda chymorth wyddonwyr delweddu blaenllaw mewn canolfan ymchwil arloesol.\nMae Prifysgol Glyndŵr yn agor canolfan newydd o bwys - Canolfan Delweddau Tra-Realistig - i gynorthwyo i artistiaid weithio ochr-yn-ochr gyda gwyddonwyr ymchwil.\nBydd tîm y Brifysgol yn gweithio gyda phartner diwydiannol Geola o Lithwania, gwneuthurwr hologramau a laserau ar gyfer y ganolfan, sydd wedi'i lleoli yn Wrecsam. Bydd yn gwneud gwaith ymchwil arloesol mewn ffotoneg cymhwysol, delweddau a holograffeg a bydd yn caniatáu myfyrwyr cynhyrchu hologramau eu hunain gan ddefnyddio'r dechnoleg ddiweddaraf a mwyaf datblygedig.\nMeddai Dr Ardie Osanlou, Darllenydd mewn Peirianneg a Gwyddoniaeth Gymhwysol a phennaeth y ganolfan: "Rydym yn hynod o falch o gryfder Prifysgol Glyndŵr ym maes Holograffeg a Delweddau ac yn disgwyl i ddenu myfyrwyr ôl-raddedig o feysydd ffotoneg a'r celfyddydau gweledol o bob cwr o’r byd."\nPrynodd Geola asedau'r cwmni technoleg o Lanelwy View Holographics yn hwyr yn 2014 ac wedi eu rhoi i Brifysgol Glyndŵr.\nMae gwerth yr offer yn fwy na £ 1 miliwn ac yn cynnwys argraffydd holograffig digidol hynod ddatblygedig.\nMae ymchwil yng Nghanolfan Delweddau Tra-Realistig yn canolbwyntio ar argraffu holograffig digidol mewn lliw, holograffeg analog tra-realistig, ac opteg fodern gyda myfyrwyr MA, MSc a PhD yn gweithio yn y ganolfan.\nYchwanegodd Ardie: "Mae'r cydweithrediad rhwng celf a gwyddoniaeth yn sicr yn unigryw ac wedi cael ei wneud yn bosibl gan arbenigedd y brifysgol o fewn y ddau faes.\n"Mae'r ganolfan eisoes yn denu diddordeb sylweddol gan fyfyrwyr a phartneriaid masnachol."\nDiolch i'r rhodd o Geola, fe fydd yr unig ganolfan academaidd yn y byd ag argraffydd holograffig laser curiadau, fformat mawr, lliw digidol sy'n gallu argraffu ar blatiau gwydr 1m x 1m.\nBydd yr ased, nid yn unig yn caniatáu creu celf unigryw ac eithriadol neu hologramau pensaernïol, ond bydd yn galluogi i Glyndŵr ddatblygu technolegau gwyddonol allweddol.\nMae'r ganolfan hefyd yn cael ei chynllunio i ysbrydoli cenhedlaeth newydd o wyddonwyr optoelectroneg ac fe fydd yn darparu cyrsiau Holograffeg syml ar gyfer plant ysgol.\nEnillodd Prifysgol Glyndŵr enw da ar draws y byd ym maes holograffeg ers iddi sefydlu Canolfan Opteg Modern yn Llanelwy yn 2003.\nYn ddiweddarach ychwanegodd Canolfan Ffotoneg Laser at ei chyfleusterau ymchwil a bydd y Ganolfan ar gyfer Delweddu Tra-Realistig newydd yn cyfuno offer, technoleg a phersonél y ddwy ganolfan gyda'r offer a thechnoleg a roddwyd gan Geola.\nCymeradwyodd Is-Ganghellor dros dro Prifysgol Glyndŵr yr Athro Graham Upton y ganolfan newydd yn swyddogol ar y 26 Mehefin, 2015, yng nghwmni pennaeth peirianneg Phil Storrow.\nBydd yr Athro Hans Bjelkhagen a'r Athro David Brotherton-Ratcliffe, dau o wyddonwyr mwyaf arwyddocaol yn niwydiant gwyddoniaeth delweddu, yn dysgu yn y ganolfan.\n"Mae'n hanfodol bwysig bod gennym academyddion gorau i gefnogi canolfan ymchwil flaenllaw o'r fath ac mae gennym ni rhain yn Hans a David," meddai Ardie.\n"Mae perthnasedd holograffeg i fywyd bob dydd yn fawr, a bydd y ganolfan hefyd yn cynnal ymchwil i systemau arddangos awto-stereosgopig, holograffeg cyffyrddiadol / acwstig, arddangosfeydd holograffig amser real a theori diffreithiant.\n"Rydym yn disgwyl datblygiadau gwyddonol o'r gwaith hwn mewn meysydd megis delweddau meddygol, peirianneg laser, teledu 3D, realiti rhithwir a telepresenoldeb rhithwir."\nDylai unrhyw bartneriaid neu fyfyrwyr masnachol â diddordeb gysylltu â Dr Ardie Osanlou ar a.osanlou@glyndwr.ac.uk orardieosanlou@aol.com


Beth mae cynghorwyr yn ei wneud? - BYDDWCH YN GYNGHORYDD. SICRHEWCH MAI CHI YW’R NEWID.\nMae cynghorwyr yn cael eu hethol i gynrychioli eu cymuned leol wrth redeg eu cyngor lleol. Mae cynghorwyr yn helpu i benderfynu sut mae gwasanaethau lleol yn cael eu darparu, eu hariannu a’u blaenoriaethu. Mae cynghorwyr yn gweithio gyda chyflogeion y cyngor i wneud yn siŵr bod gwasanaethau yn berthnasol ac yn cael eu darparu’n effeithiol.\nCliciwch yma i ddarllen profiadau rhai Cynghorwyr.\n"Cefais fy ethol yn 2012 gyda mandad i ddatrys materion parcio a thraffig lleol. Er gwaethaf llawer o gyfarfodydd ac e-byst nid wyf wedi llwyddo i ddatrys y materion hyn ar rhan fy nhrigolion.\nCefais fy ethol yn yr un modd ar agenda werdd ac yn hyn o beth rwyf wedi bod yn fwy llwyddiannus. Rwyf wedi ymgysylltu'n rhagweithiol a gwella gerddi a rhandiroedd y gymuned leol a chymhwyso’r gwersi a ddysgwyd ledled y ddinas, gan annog tyfu yn y ddinas. Mae’n rhwystredigaeth bod llywodraeth lleol yn gweithio mor araf ar adegau ac yn aml ni fydd yr hyn y cawsoch eich ethol i’w wneud yn bosibl neu’n hawdd ei gyflawni ond gyda digon o egni a brwdfrydedd mae’n bosib datrys hyd yn oed y materion mwyaf dyrys."\n"Ers cael f’ethol, rwyf wir wedi mwynhau'r amrywiaeth sydd ynghlwm wrth fod yn gynghorydd. Nid oes dau ddiwrnod, mater na chyfarfod yr un fath a phan fydd y ffôn yn canu, rwy’n cael e-bost neu fydd rhywun yn dod i’n gweld, nid wyf byth yn gwybod pa gamau fydd eu hangen.\nGan weithio ochr yn ochr â’r llu o swyddogion rhagorol sydd gennym, rwy’n falch fy mod wedi gallu helpu i wella pethau yn fy ward mewn llawer o fân ffyrdd, gan gynnwys cael biniau sbwriel newydd yn eu lle, wynebau newydd ar ffyrdd, stryd yn cael ei mabwysiadu ac adfer gwasanaeth bws bob awr. Rwy’n falch hefyd fy mod wedi llwyddo, drwy waith achos, i helpu llawer o drigolion unigol."\nDyna beth fyddai disgwyl i chi ei wneud pe baech yn cael eich ethol yn gynghorydd.\nMynychu cyfarfodydd cyngor\nGwneud penderfyniadau yn y Cyngor\nMae hyn yn golygu y byddai angen i chi:\nWybod am eich cymuned leol. Pa fath o bobl sy’n byw yno? Beth maen nhw’n ei wneud? Beth sydd ei angen arnyn nhw?\nCyfathrebu â phobl yn rheolaidd ac yn aml. Bydd angen i chi wneud yn siŵr y gall pobl gwrdd â chi wyneb yn wyneb a sgwrsio ar gyfryngau cymdeithasol. Hefyd bydd angen i chi wneud yn siŵr bod pobl yn gwybod pwy ydych chi a beth rydych chi’n ei wneud ar eu rhan. Ni fyddwch yn gallu helpu pawb yn y ffordd maen nhw’n dymuno ond byddai angen i chi fod yn onest ac yn agored am y penderfyniadau a wnewch chi a gwneud yn siŵr bod barn eich trigolion yn cael ei chlywed gan y cyngor.\nYmgymryd â gwaith achos ar ran unigolion a grwpiau. Gallai hyn olygu datrys problem leol neu roi pobl mewn cysylltiad â’r cyngor neu sefydliadau eraill sy’n gallu helpu. Bydd angen i chi ddeall pa mor bell y bydd eich rôl yn caniatáu i chi helpu a phryd y dylai pobl gael eu cyfeirio at swyddogion cyngor.\nDyma'r cyfarfodydd y gallai fod yn ofynnol i chi eu mynychu:\nCyngor - Mae pob cynghorydd yn aelod o’r cyngor llawn. Mae’r cyngor llawn yn trafod ac yn penderfynu ar bolisi ar sail adroddiadau oddi wrth y pwyllgorau ac yn cytuno ar brif bolisïau’r cyngor a’i gyllideb. Yn nodweddiadol mae’r cyngor llawn yn cwrdd bob 4-6 wythnos.\nCabinet - Bydd nifer fach o uwch gynghorwyr yn ffurfio’r cabinet neu’r bwrdd gweithredol sy’n cael ei arwain gan arweinydd y cyngor. Mae’r cabinet fel llywodraeth y cyngor, sydd fel arfer yn cynnwys aelodau’r grŵp gwleidyddol sydd â’r mwyafrif o aelodau’r cyngor neu glymblaid. Mae’n gwneud y penderfyniadau am rediad y cyngor o ddydd i ddydd. Fel arfer mae pob aelod o'r cabinet yn cymryd cyfrifoldeb dros faes penodol sy’n cael ei alw’n bortffolio er enghraifft, addysg, yr amgylchedd neu wasanaethau cymdeithasol. Fel arfer bydd y cabinet yn cwrdd unwaith yr wythnos.\nTrosolwg a Chraffu - Mae’r holl gynghorwyr eraill yn weithgar yng ngwaith trosolwg a chraffu ar berfformiad y cyngor a chyrff cyhoeddus eraill y mae eu gwaith yn effeithio ar gymunedau lleol. Mae trosolwg a chraffu yn hanfodol, am ei fod yn craffu ar y penderfyniadau mae’r cabinet yn eu gwneud ac effeithiolrwydd polisïau a pherfformiad y cyngor.\n"Rwy’n gadeirydd craffu. Rydym ni newydd gwblhau adolygiad o’r drefn codi tâl am feysydd parcio. Nodau’r adolygiad oedd darparu gwasanaethau parcio sy’n briodol i’r amgylchiadau lleol, cefnogi bywiogrwydd canolfannau trefi a busnesau lleol, a rheoli parcio ceir mewn ffordd gost-effeithiol.\nCasglom ni dystiolaeth o’r siambrau masnach, cynghorwyr â maes parcio o fewn eu ward, ymweld â phob maes parcio o fewn y Sir gan gasglu data. Roedd yr ymarfer craffu yn ddefnyddiol am iddo olygu bod safbwyntiau’r gymuned yn cael eu clywed ac ar y pryd roedd meysydd parcio o fewn y Sir yn derbyn llawer o sylw yn y cyfryngau. Gwnaeth y Pwyllgor 22 o argymhellion i’r Cabinet. Mae adroddiad sy’n cynnwys yr ymateb i bob argymhelliad yn cael ei gyflwyno i gyfarfod nesaf y Cabinet. Cafodd nifer o’r argymhellion eu gweithredu ar unwaith tra bod swyddogion yn ymchwilio ymhellach i rai eraill."\nPwyllgorau Rheoleiddio - Mae llawer o gynghorwyr hefyd yn eistedd ar bwyllgorau sy’n delio â chynllunio a thrwyddedu. Mae hyn yn golygu y gallech chi fod yn gwneud penderfyniadau am adeiladau a datblygiad lleol neu dacsis a thafarnau ledled ardal y cyngor. Yn nodweddiadol bydd pwyllgor rheoleiddio yn cwrdd bob 2-4 wythnos.\nPwyllgorau Eraill - Bydd rhai cynghorwyr hefyd yn aelodau pwyllgorau eraill o bosibl, fel y pwyllgor archwilio a llywodraethu sy’n gwneud yn siŵr bod polisïau a phrosesau ariannol y Cyngor yn gywir neu’r pwyllgor safonau sy’n gwneud yn siŵr bod aelodau’n ymddwyn yn briodol (mwy am sut dylai aelodau ymddwyn yn nes ymlaen) neu bwyllgorau 'ad hoc' fel y rhai sy’n cael eu ffurfio i benodi staff newydd.\nCyrff Lleol Eraill - Mae cynghorwyr yn cael eu hethol i gyrff lleol allanol hefyd fel cyrff llywodraethu ysgolion, byrddau gwasanaethau lleol, a phartneriaethau lleol, naill ai fel cynrychiolwyr y cyngor neu fel ymddiriedolwyr neu gyfarwyddwyr. Mae rhai cynghorwyr yn eistedd ar awdurdodau tân ac achub hefyd a, phan fydd cyngor yn cynnwys rhan o awdurdod parc cenedlaethol, parc cenedlaethol.\nOs ydych chi’n aelod o blaid wleidyddol bydd disgwyl i chi fynychu cyfarfodydd grŵp gwleidyddol, hyfforddiant y blaid a digwyddiadau eraill hefyd.\nDisgwylir i gynghorwyr fynychu holl gyfarfodydd y pwyllgorau neu’r grwpiau maen nhw’n cael eu penodi iddyn nhw, yn ogystal â threulio amser yn eu cymunedau.\nPan fyddwch chi’n mynychu cyfarfodydd cyngor, mae rhai rheolau y bydd angen i chi eu deall. Mae’r rhain yn cael eu nodi yng nghyfansoddiad y cyngor. Dyma’r ddogfen sy’n pennu sut mae penderfyniadau yn cael eu gwneud, beth yw cyfrifoldebau pob pwyllgor a sut dylai cyfarfodydd gael eu cynnal.\nMae’r rhan fwyaf o gyfarfodydd cyngor yn agored i’r cyhoedd, ac mae llawer o gyfarfodydd yn cael eu darlledu ar y Rhyngrwyd. Ond ar brydiau, mae angen i gyfarfodydd neu rannau o gyfarfodydd gael eu cynnal yn breifat os bydd gwybodaeth gyfrinachol neu sensitif yn cael ei thrafod.\nMae gan bob pwyllgor gadeirydd. Mae’r cynghorwyr hyn yn gwneud yn siŵr bod y busnes yn cael ei wneud a bod rheolau’r cyfarfod yn cael eu dilyn. Hefyd mae gan bwyllgorau swyddogion sy’n cefnogi eu gwaith drwy er enghraifft ymgymryd ag ymchwil a chymryd cofnodion.\nDisgwylir i bob cynghorydd ymddwyn yn dda. Mae angen i’r cyhoedd deimlo’n hyderus eich bod yn cynnal y safonau mae ganddyn nhw hawl i’w disgwyl oddi wrthych.\nMae cynghorwyr yn rhwymo i Gôd Ymddygiad Statudol. Mae’r côd hwn yn gymwys i gynghorwyr pryd bynnag y byddant yn gweithredu neu’n ymddangos eu bod yn gweithredu fel cynghorydd.\nYn ôl y Côd, mae angen amlwg i gynghorwyr ymddwyn yn y ffyrdd a amlinellir isod:\nYmddwyn er budd y cyhoedd yn unig – nid o'ch plaid chi eich hunan na neb arall sy’n agos atoch\nBod yn onest a datgan unrhyw fuddiannau sydd gennych chi. Er enghraifft os bydd penderfyniad sy’n cael ei wneud yn effeithio ar eich busnes chi byddai angen i chi ei ddatgan ac efallai peidio â chymryd rhan mewn unrhyw bleidlais\nYmddwyn gydag uniondeb – peidio â chael eich dylanwadu gan unrhyw bobl neu gyrff eraill er eu budd nhw\nYmddwyn o fewn y gyfraith\nDefnyddio adnoddau’r cyngor yn gyfreithlon ac yn synhwyrol\nGwneud penderfyniadau yn ôl eu rhinweddau bob tro, gan ddefnyddio’r holl wybodaeth a thystiolaeth sydd ar gael\nDangos parch tuag at bobl eraill bob amser ni waeth pwy ydyn nhw a beth maen nhw’n ei gredu\nBod mor agored â phosibl am eich gweithredoedd chi a gweithredoedd y cyngor\nBod yn barod i fod yn agored i graffu gan y cyhoedd am yr hyn a wnewch chi\nArwain eraill drwy eich esiampl a bod yn fodel rôl dros y cyngor i’r cyhoedd a swyddogion.\nGall y sawl sy’n torri’r Côd gael eu cyfeirio at Ombwdsmon Gwasanaethau Cyhoeddus Cymru a gall cosbau gynnwys ymddiheuriadau ffurfiol, hyfforddiant neu hyd yn oed eich atal dros dro neu eich datgymhwyso rhag dal y swydd. Mae disgwyl i gynghorwyr gytuno’n ffurfiol i’r Côd wrth lofnodi eu bod yn derbyn y swydd wedi iddyn nhw gael eu hethol. Gallwch chi weld testun llawn y Côd Ymddygiad enghreifftiol yma.


Aethant at dîm Cynaliadwy Busnes Prifysgol Bangor ac mewn cydweithrediad â Menter Môn a Rhwydwaith WISE roeddent yn gallu archwilio eu defnydd o ynni a nodi risgiau ariannol cysylltiedig. Mae eu staff a chyfarwyddwyr wedi dysgu llawer am sut a phryd y maent yn defnyddio ynni, yn ogystal â lle y gallent wneud newidiadau yn wybodus ac wedi’i dargedu. Data sydd wedi cael eu casglu ers Awst 2014\nTrwy weithio gyda’r Ganolfan Newid Ymddygiad Cymru a Thîm Cynaliadwy Busnes mae Age Connects Canol Gogledd Cymru (ACCGC) wedi cymryd y cyfle i asesu cryfderau’r sefydliad.\nMae strategaeth Llywodraeth Cymru ar gyfer Pobl Hŷn, 2013 – 2020, yn pwysleisio’r angen i bobl gael mynediad at adnoddau cymdeithasol, amgylcheddol ac ariannol er mwyn delio gyda’r heriau a chyfleoedd maent yn eu hwynebu. Penderfynodd ACCGC weithio mewn dwy ffordd i wella effaith eu gwasanaeth ar yr adnoddau hyn.\nMap gwybodaeth i dwristiaid app ar Pen Llŷn\nMae darparu gwybodaeth ddefnyddiol i gwsmeriaid ac ymwelwyr yn ganolog i weithrediad sefydliadau llwyddiannus, a’i gysylltu i leoliadau daearyddol yn fonws mawr.\nYn seiliedig ar Pen Llŷn, roedd Felin Uchaf yn awyddus i hyrwyddo gwasanaethau lleol ac atyniadau perthnasol i’w gwsmeriaid ac ymwelwyr â Chymru trwy ddefnyddio app symudol cyflawn. Yn anffodus, heb ddisgwyl adenillion ariannol sylweddol, gan gyfiawnhau hyn bod yn broblem.\nMae creu cynnwys ar y we yn rhywbeth y rhan fwyaf o sefydliadau sydd eisoes yn cymryd o ddifrif, felly pan gysylltodd Felin Uchaf â’n tîm am eu syniad, roeddem yn gallu harneisio pŵer eu cynnwys ar y we sy’n bodoli eisoes i greu map ‘app-gwe’ yr holl wasanaethau ac atyniadau lleol, sy’n gydnaws â phob porwyr gwe a dyfeisiau symudol modern.\nNid yn unig y gall apps we yn darparu ffordd cost-effeithiol a risg isel i ymgysylltu â chwsmeriaid ac ymwelwyr, gallant hefyd gael eu defnyddio i prototeipio a datblygu’r achos busnes ar gyfer apps symudol cyflawn.\nFforwm Cynaliadwyedd: Y Brifysgol a garem\nJo July 11, 2014 No Comments\nCynhaliodd y tîm cynaliadwyedd gyfarfod arbennig o’r fforwm cynaliadwyedd gyda Mike Palmer (Swyddfa Archwilio Cymru) ar y Bil Cenedlaethau’r Dyfodol.\nJo June 11, 2014 No Comments


Darnau Cam o Fetel a Geiriau Yma ac Acw\nYstyried potensial creadigol rhyfeddol y meddwl dynol.\nFe fyddwch chi angen llond dwrn o glipiau papur a geiriadur.\nMae’r syniadau ar gyfer y gwasanaeth hwn wedi cael eu cymryd o The Confidence Book, a gyhoeddwyd gan Sheldon Press (gweler http://www.sheldonpress.co.uk/books/9781847090010.html).\nGweler http://www.assemblies.org.uk/2006/jul06sec_creativethinking.php am syniad arall am wasanaeth ar y thema hon.\nMae’r awdur yn cynnal Cynhadledd Hyfforddiant ar Greadigrwydd i athrawon ym mis Rhagfyr 2008 (gweler http://www.philipallanupdates.co.uk).\nRhannwch nifer o glipiau papur i rai o’r myfyrwyr a dywedwch eich bod chi’n mynd i roi dim ond 30 eiliad i bob un ohonyn nhw feddwl am bethau i’w gwneud â’r ‘gwrthrych hwn’ – peidiwch â chyfeirio ato fel clip papur. Gofynnwch i’r myfyrwyr basio’r gwrthrychau o gwmpas fel bod gan bobl eraill gyfle i’w ‘trin a’u trafod’.\nAr ddiwedd y 30 eiliad, gofynnwch am awgrymiadau: pa syniadau ydych chi wedi meddwl amdanyn nhw ar gyfer defnyddio’r gwrthrych hwn?\nCroesawch bob syniad - efallai y bydd gofyn i chi fod yn barod am ambell awgrym sydd heb fod yn mor ystyriol â hynny o hylendid! Os yw syniadau yn araf yn dod, tynnwch sylw at y ffaith eich bod chi wedi gweld nifer o bobl yn plygu’r gwrthrychau, felly dyna un defnydd: tegan desg mewn swyddfa, rhywbeth i liniaru straen, hyd yn oed!\nFe allai syniadau eraill gynnwys: pren mesur bychan; erial teledu ar gyfer ty dol; stensil; rhywbeth i lanhau ewinedd; rhywbeth i gadw dillad gyda’i gilydd; a hyd yn oed … rhywbeth i ddal papurau gyda’i gilydd!\nNodwch eich bod chi wedi osgoi rhoi enw ar y gwrthrych, oherwydd unwaith y byddwn ni’n rhoi enwau ar rywbeth, rydym yn meddwl amdanyn nhw mewn ffordd benodol – drwy ei alw yn glip papur, dyna’r cyfan ydyw, clip i ddal papurau ynghyd.\nAwgrymwch i’r myfyrwyr y gallan nhw ddefnyddio’r dull hwn o ‘weld pethau yn wahanol’ gydag unrhyw broblem. Caniatewch eich hun i weld pethau mewn ffordd wahanol, ac efallai y gwelwch chi ffordd ymlaen.\nDewiswch un o’r awgrymiadau ar gyfer yr hyn y gallwch chi ei wneud â’r ‘clip papur’. Dangoswch eich geiriadur, ac eglurwch fod gan y meddwl dynol allu di-ben-draw, mae’n ymddangos, i wneud cysylltiadau a chreu storïau - ac rydych chi i gyd yn mynd i wneud hynny yn awr. Y pwynt cychwynnol yw’r defnydd rydych chi wedi ei ddewis ar gyfer y clip papur; byddwch yn dod o hyd i’r elfen nesaf ar hap drwy ddefnyddio’r geiriadur.\nGofynnwch i un myfyriwr agor y geiriadur ar hap, a myfyriwr arall i bwyntio, heb edrych, at unrhyw air, yna darllenwch ef - os oes angen, yn cynnwys y diffiniad.\nGofynnwch am awgrymiadau – pwy sy’n gallu gwneud stori i gysylltu eich gwrthrych â’r gair rydych chi newydd ddod o hyd iddo?\nCymerwch un awgrym, ac yna dewch o hyd i air arall ar hap, a bwydwch hwn i mewn i’r stori. Pwysleisiwch fod hon yn dechneg ragorol pan fyddwch chi’n methu meddwl am rywbeth wrth ysgrifennu – dewch o hyd i air ar hap, ac edrychwch lle bydd hwnnw’n mynd â chi.\nMae’r meddwl dynol yn rhyfeddol.\nRydym yn gwneud cysylltiadau bob amser. Rydym yn chwilio am rywbeth newydd bob amser.\nSut byddwch chi’n defnyddio eich creadigrwydd heddiw?\nDiolch i ti am y fflach greadigol sydd ym mhob un ohonom.\nDiolch i ti am storïau, am gysylltiadau, am feddyliau ffres a syniadau newydd.\nHela fi i ddefnyddio fy nghreadigrwydd bob dydd ac ym mhob ffordd y gallaf.


Cerddorfa gymunedol i Gaernarfon yn taro tant yn ystod eu cyfarfod cyntaf | Canolfan Gerdd William Mathias\nCyhoeddwyd ar 28 Mawrth, 2019\nAr y 5ed o Fawrth, mi gynhaliwyd ymarfer cyntaf ensemble offerynnol newydd i oedolion, Cerddorfa Gymunedol Caernarfon, yng Nghaernarfon.\nDan arweiniad y sielydd, Nicki Pearce o Fae Colwyn a Steven Evans, yn wreiddiol o Gaernarfon fel repetiteur, mae’r gerddorfa gymunedol yn gyfarfod ar nosweithiau Mawrth o 8yh-9.15yh yn Theatr Seilo yng Nghaernarfon.\nMynychodd un-ar-bymtheg o aelodau yr ymarfer cyntaf, gyda thri arall yn ymuno yn yr ail wythnos.\nMae hi wedi bod yn freuddwyd gan Nicki Pearce, arweinydd y gerddorfa, i sefydlu cerddorfa i oedolion ers blynyddoedd. Dywedodd Nicki:\n“Dwi wrth fy modd fy mod i wedi sefydlu cerddorfa gymunedol ar gyfer oedolion yma yng Nghaernarfon o’r diwedd.”\n“Mae gymaint o oedolion sydd yn dysgu a sydd wedi bod yn cael gwersi cerddoriaeth un-i-un a mae hyn yn ffordd wych iddynt ddod ynghyd i gael hwyl drwy gerddoriaeth.”\n“Mae o hefyd yn ffordd dda i oedolion sydd efallai heb gyffwrdd yn eu offerynnau ers blynyddoedd i ail-gydio ynddi eto ac i gael tro mewn awyrgylch gyfeillgar a chefnogol.”\nMae’r fenter newydd yn cael ei drefnu gan Ganolfan Gerdd William Mathias, sydd wedi’i leoli yn y Galeri yng Nghaernarfon ac yn darparu hyfforddiant gerddorol o safon uchel, yn ogystal a threfnu amrywiaeth o weithgareddau gymunedol drwy Gymru.\nFe sylweddolodd Meinir Llwyd, cyfarwddwr Canolfan Gerdd William Mathias, fod angen y math hwn o ensemble yng Nghaernarfon. Dywedodd:\n“Mae Nicki Pearce a minnau wedi bod yn trafod y posibilrwydd o greu cerddorfa fyddai’n cynnig cyfleon i oedolion i ddod ynghyd i gymdeithasu ac i fwynhau creu cerddoriaeth ers peth amser.”\n“Roedd Steven Evans, sydd wedi dechrau rhoi gwersi piano yn y ganolfan yn ddiweddar wedi mynegi diddordeb mewn bod yn rhan o’r fenter hefyd.”\n“Mae hi’n ddiddorol gweld fod y nifer o oedolion sydd yn derbyn gwersi un-i-un yng Nghanolfan Gerdd William Mathias wedi cynyddu dros y blynyddoedd diwethaf, sydd yn newyddion da iawn.”\n“Er hyn, roeddent yn gweld y galw i ddarparu mwy o gyfleon i’r oedolion sydd yn derbyn gwersi un-i-un i gymryd rhan mewn hyfforddiant grŵp yn ogystal a annog y rhai oedd arfer chwarae offeryn – efallai pan roeddent yn blentyn, i ail-gydio yn eu hofferynnau eto.”\nUn o’r aelodau a wnaeth fwynhau’r ymarfer cyntaf oedd Gwyneth M Davies o Benllech sy’n chwarae’r Cornet Bb.\n“Dim ond yn ddiweddar iawn dw’i wedi bod yn derbyn gwersi, er fy mod i wedi bod yn chwarae’r corn ers rhyw ddeng mlynedd.”\n“Mi ydw i wrth fy modd â cherddoriaeth – ac yn aelod brwd o Seindorf LSW ynghyd â Chôr Hamdden Mathias – côr lleisiau merched sy’n cyfarfod ar brynhawniau Iau yng Nghaernarfon.”\n“I ddweud y gwir ro’n i reit nerfus cyn yr ymarfer cyntaf – a ddim yn gwybod beth i ddisgwyl.”\n“Ond dan ni wedi jelio yn dda iawn erbyn hyn a dw’i wedi neud ffrindiau newydd – dan ni’n gefnogol iawn o’n gilydd a mae pawb i weld yn mwynhau.”\n“Mae’r arweinydd Nicki Pearce yn fendigedig – mae hi’n sylweddoli bod ni i gyd o lefelau gwahanol, ac yn cymryd hyn i ystyriaeth wrth ddewis y rhannau. Fe wnaeth o godi fy nghalon fy mod i’n medru chwarae’r rhan ges i.”\n“Dw’i hefyd wedi bod yn annog fy ffrindiau i ymuno – mae ganddyn nhw ddiddordeb ac pob tro yn gofyn i mi sut mae’r ymarferion wedi mynd – gobeithio y dawn nhw i roi cynnig ar y gerddorfa.”\nUn o’r aelodau wnaeth fwynhau’r ymarfer cyntaf oedd Desmond Burton o Fangor a fu’n diwtor Saesneg dramor ers bron i 25 mlynedd. Dywedodd Desmond:\n“Dim bwys beth yw eich profiad na’ch lefel, os ydych yn meddwl y buasech yn mwynhau chwarae cerddoriaeth gydag eraill, dewch i ymuno gyda ni yn y Gerddorfa Gymunedol. Dydi llawer ohonom ni erioed wedi chwarae mewn cerddorfa o’r blaen, felly peidiwch a phoeni y bydd pawb arall yn well na chi, oherwydd mae’n siŵr na fyddan nhw!”\nRoedd Nicki Pearce a Steven Evans yn falch iawn o weld amrywiaeth o offerynnau. Yn ôl Steven:\n“Mi wnes i feddwl y basa hi’n anodd cael chwaraewyr chwyth a phres – ond ni chafom unrhyw drafferth o gwbl – er mi fuasen yn gallu gwneud efo mwy o feiolinwyr!”\nErs yr ymarfer cyntaf mae mwy o aelodau wedi ymuno a mae croeso cynnes yn disgwyl aelodau newydd a fyddai’n hoffi ymuno gyda’r gerddorfa.\nMi fydd cyfres newydd Cerddorfa Gymunedol Caernarfon yn cychwyn ar y 9fed o Ebrill.\nI gofrestru ac am fwy o wybodaeth, caiff aelodau eu hannog i gysylltu gyda Canolfan Gerdd William Mathias.\n← Sefydlu Cerddorfa Gymunedol Caernarfon Soprano byd-enwog i serennu mewn cyngerdd i ddathlu penblwydd Canolfan Gerdd →


Rhiant: Julia Ann Vaughan (née Morris)\nGanwyd 27 Gorffennaf 1870 yn Mhenmorfa, Llangoedmor, Sir Aberteifi, mab hynaf John Vaughan a Julia Ann (Morris). Cafodd ei addysg yn ysgol Clifton a Choleg Keble, Rhydychen, lle y graddiodd. Gan fod ganddo foddion preifat medrodd roddi ei holl fryd ar astudio hanes a llenyddiaeth ac ymroddi i lenydda. Cyhoeddodd dros ddwsin o lyfrau, heblaw ysgrifennu llu o erthyglau ac adolygiadau, a gadael ar ei ôl, heb eu cyhoeddi, dair nofel a gweithiau ereill. Ei lyfr cyhoeddedig cyntaf oedd The Last of the Royal Stuarts (1906), sef hanes Henry Benedict Stuart, y dug Efrog Iacobitaidd a chardinal Efrog wedi hynny. O 1899 hyd 1910 bu'n byw yn yr Eidal, yn Naples a Florence y rhan fwyaf o'r amser, yn astudio hanes a daearyddiaeth y wlad honno ac yn ysgrifennu llyfrau (gweler Rhestr yn Who's Who). Yn 1912-13 bu'n trafaelio yn Awstralia, gan gyhoeddi An Australasian Wander Year. Yn ystod Rhyfel Mawr I yr oedd gartref ym Mhlas Llangoedmor, yn cynorthwyo ar bwyllgorau ynglŷn â gwaith rhyfel ac yn ysgrifennu nofelau - e.e., Meleager: A Fantasy (1916) a The Dial of Ahaz (1919). Cyhoeddodd Sonnets from Italy yn 1919, a Nepheloccygia: or Letters from Paradise yn 1929.\nYn 1924 symudodd Vaughan i Ddinbych-y-pysgod ac yno yr ysgrifennodd ei waith mwyaf adnabyddus o safbwynt Cymru, sef The South Wales Squires (1926). Yr oedd ei wybodaeth am hen deuluoedd tiriog Cymru yn eang; dyna'n ddiau a barodd iddo gystadlu yn yr eisteddfod genedlaethol ar y testun - ' Jacobitiaid Cymru ' (a gyhoeddwyd yn Transactions of the Honourable Society of Cymmrodorion) 1920, ac ysgrifennu (yn Transactions of the Honourable Society of Cymmrodorion , 1911-12, 1919-20) ar Thomas Johnes yr Hafod a'i wasg argraffu breifat.\nCofféir Vaughan hefyd am ei wasanaeth gwerthfawr dros dymor hir (1916-48) i Lyfrgell Genedlaethol Cymru - fel cynghorwr a phwyllgorwr ac fel rhoddwr hael i'r sefydliad hwnnw. Rhoes i'r Llyfrgell gasgliad ei hen-daid Benjamin Millingchamp o'r llawysgrifau dwyreiniol a gasglasai hwnnw - am fanylion gweler ' Life and Letters of the Venerable Benjamin Millingchamp ' (N.L.W. MSS. 13915-7 yn awr) a Hermann Ethé, N.L.W. Catalogue of Oriental Manuscripts (1916). Yr oedd yn awdurdod ar blatiau llyfrau; bu'n cynorthwyo i gatalogio casgliad helaeth Syr Evan Davies Jones, barwnig, ac efe a gatalogiodd (1938) gasgliad Aneurin Williams (yn LL.G.C.). Pan oedd yn byw yn yr Eidal casglodd lawer o lyfrau prin a chain; y mae'r casgliad hwn yn LL.G.C. bellach. Ychydig cyn ei farw ysgrifennodd fath ar hunangofiant - ' Memoirs of a Literary Bloke ' (N.L.W. MS. 14341) a ' Notes on the Life of Dorothy, Viscountess Lisburne ' aelod o deulu Fychaniaid Trawsgoed (Sir Aberteifi) yr oedd yntau'n perthyn ar un ochr iddo (N.L.W. MS. 14647). Bu farw 31 Gorffenaf 1948 yn Ninbych-y-Pysgod.\nCylchgrawn Llyfrgell Genedlaethol Cymru, vi. 166-9\nDavies, W. Ll., (1970). VAUGHAN, HERBERT MILLINGCHAMP (1870 - 1948), hanesydd, ac awdur. Y Bywgraffiadur Cymreig. Adferwyd 28 Hyd 2021, o https://bywgraffiadur.cymru/article/c2-VAUG-MIL-1870


ABC yn perfformio yn Abertawe – Enjoy Swansea Bay - Joio Abertawe\nGydag odlau o fry a siwtiau siarp, bydd ABC yn perfformio yn nigwyddiad Proms yn y Parc y BBC eleni yn Abertawe.\nMae ABC yn sicr yn un o nifer o grwpiau enwog a ddaeth i’r amlwg yn yr 80au gyda brand ‘pop’ unigryw i nodi degawd newydd. Bydd ABC yn perfformio yn y digwyddiad cerddorol blynyddol pan fydd yn dychwelyd i Barc Singleton ddydd Sadwrn 14 Medi.\nPan gafodd eu halbwm cyntaf, The Lexicon of Love, ei ryddhau ym mis Mai 1982, aeth yn sydd i frig y siartiau. Roedd yn cynnwys caneuon poblogaidd megis Tears Are Not Enough, Poison Arrow, The Look of Love, ac All Of My Heart.\nGallwch glywed caneuon ABC yn fyw yn nigwyddiad Proms yn y Parc y BBC ym Mharc Singleton, Abertawe, ddydd Sadwrn 14 Medi. Bydd y gatiau ar agor o 4.30pm, gyda’r adloniant cyn y sioe yn dechrau am 6pm a’r brif sioe, gydag ABC yn perfformio, am 7pm.\nMae tocynnau ar gyfer Proms yn y Parc y BBC yn rhatach os ydych chi’n eu prynu ymlaen llaw – beth am brynu tocyn ar-lein nawr?\nMethu aros tan 14 Medi i glywed caneuon unigryw a rhamantus newydd ABC? Gwrandewch ar ein rhestr chwarae ar Spotify!


SPCK Assemblies (Cymraeg) - Rydyn Ni'n Caru Ein Hanefeiliaid Anwes!\nRydyn Ni'n Caru Ein Hanefeiliaid Anwes!\nAnnog y plant i weld pa mor bwysig yw ein hanifeiliaid anwes, a sylweddoli ei bod yn gyfrifoldeb ar bob un ohonom i ofalu amdanyn nhw’n iawn.\nFe fydd arnoch chi angen paratoi pump o blant i ddarllen y rhannau.\nMae cyfle yma i chi ddedefnyddio ‘props’ os dymunwch chi (tennyn ci, teganau anifeiliaid anwes, bwyd pysgod, ac ati).\nMae llawer o bobl ym Mhrydain yn berchen ar anifeiliaid anwes. Faint ohonoch chi sydd ag anifeiliaid anwes? Gofynnwch i’r plant godi eu dwylo i ddangos hynny. Mae dros 8 miliwn o gwn a thros 8 miliwn o gathod yn cael eu cadw fel anifeiliaid anwes ym Mhrydain. Efallai bod gennych chi gi neu gath. Neu efallai bod gennych chi anifail anwes mwy anghyffredin. Un peth sydd gennym yn gyffredin. Rydym i gyd yn caru ein hanifeiliaid anwes.\nJack: Mae gen i gi o’r enw Troy. Dalmatian yw’r ci ac mae bron mor fawr â fi. Mae’n gi cyfeillgar iawn ac wrth ei fodd yn chwarae efo fi.\nCain: Mae gennym ni acwariwm gyda physgod trofannol ynddo. Maen nhw’n lliwgar iawn. Fy ffefryn i yw’r pysgodyn clown sy’n debyg iawn i Nemo. Rydw i’n ei alw’n Bubbles oherwydd ei fod yn chwythu swigod aer.\nLewis: Mae fy nghath Jess yn lliw sinsir ac mae’n flewog iawn. Pan fyddaf yn agor drws cefn y ty a galw arni, bydd yn rhedeg ataf bob amser.\nGeorgia: Mae gen i bedwar gerbil. Rydw i wrth fy modd yn edrych arnyn nhw’n chwarae. Benywod ydyn nhw i gyd. Mae ganddyn nhw gynffonau hir ac maen nhw’n gallu rhedeg yn gyflym iawn.\nSamira: Cwningen ddu a gwyn sydd gen i. Gizmo yw ei henw. Mae hi’n bwyta moron.\nRydym yn cadw anifeiliaid anwes oherwydd ei fod yn hwyl, ond mewn gwirionedd mae anifeiliaid anwes yn dda i ni. Mae sawl rheswm da paham y dylem gadw anifeiliaid anwes.\nJack: Pan fyddaf yn mynd â fy nghi am dro, rydw i’n cael digon o ymarfer. Mae’n rhoi llawer o nerth i mi a’r ci. Rhaid i ni fynd allan i’r awyr agored hyd yn oed pan mae’n oer neu’n bwrw glaw. Mae’n beth da cael digon o awyr iach.\nCain: Mae’n beth da dysgu sut i ofalu am anifail anwes. Rhaid i’n pysgod ni gael yr union faint o fwyd ar yr union amser bob dydd. Os na fyddaf yn eu bwydo, fe fyddan nhw’n marw. Rydw i wedi gorfod dysgu sut i ofalu am fy mhysgod.\nLewis: Fy nghath, Jess, yw fy ffrind gorau yn y byd. Pan fyddaf yn drist, mae hi’n dod ataf a byddaf yn rhoi mwythau iddi. Fe fydd hynny’n gwneud i mi deimlo’n well. Mae’n cysgu ar fy ngwely, felly fydda i byth yn unig. Fe fydda i’n adrodd fy holl gyfrinachau wrthi hi.\nGeorgia: Fe allwch chi gael llawer o hwyl gyda’ch anifeiliaid anwes. Rydw i’n hoffi cynllunio a gwneud pethau newydd i’m gerbil gael chwarae gyda nhw. Rydw i’n teimlo mor falch pan fyddaf yn gwneud rhywbeth y maen nhw’n mwynhau chwarae gydag ef.\nSamira: Rhaid i chi fod yn garedig gyda’ch anifeiliaid anwes a pheidio â’u brifo. Fe fydda i’n ceisio bod yn dyner gyda’m cwningen. Fydda i ddim yn hoffi ei dychryn. Trwy fod yn garedig gyda’ch anifeiliaid anwes, rydw i’n credu bod yn hynny’n eich helpu i fod yn garedig gyda phobl hefyd.\nMae anifeiliaid anwes yn dda ar ein cyfer, ond fe ddylen ninnau fod yn garedig wrth ein hanifeiliaid anwes hefyd. Mae’r RSPCA (Cymdeithas Frenhinol er atal creulondeb tuag at anifeiliaid - Royal Society for the Prevention of Cruelty to Animals) yn addysgu pobl sut i ofalu am anifeiliaid. Yn ôl yr RSPCA, mae gan bob anifail anwes bum angen y mae’n rhaid i ni ofalu amdanyn nhw, er eu lles.\nRhif 1 yw Amgylchfyd. Eich cyfrifoldeb chi yw bod gennych chi le diogel i’ch anifail anwes fyw a chysgu ynddo.\nJack: Ar y dechrau, pan gawsom ni’r ci, bu’n rhaid i ni ofalu bod yr ardd yn saff a gofalu na fedrai Troy ddianc. Mae ganddo fasged yn y gegin i gysgu ynddi.\nArweinydd: Rhif 2 yw Diet. Eich cyfrifoldeb chi yw gofalu bod gan eich anifail anwes y bwyd a’r ddiod addas ar ei gyfer.\nCain: Pan oeddwn i’n fach, roedd gen i bysgodyn aur. Un diwrnod, fe feddyliais i y byddai fy mhysgodyn aur yn hoffi cael tamaid o siocled i’w fwyta. Fe wnes i ollwng y siocled i’r dwr. Pan wnes i fynd yn ôl yn ddiweddarach, roedd y pysgodyn aur wedi marw. Nawr rydw i’n gwybod fod yn rhaid i mi fwydo fy mhysgodyn yn y ffordd briodol.\nArweinydd: Rhif 3 yw Ymddygiad. Eich cyfrifoldeb chi yw addysgu eich anifail i ymddwyn yn briodol.\nLewis: Pan ddaeth Jess atom fel cath fach. Roedd yn rhaid i ni ei haddysgu i ddefnyddio’r hambwrdd. Mae hi hefyd bellach yn gwybod nad yw hi’n cael cripio’r soffa na dod â llygod i mewn i’r ty.\nArweinydd: Rhif 4 yw Cwmnïaeth. Eich cyfrifoldeb chi yw sicrhau nad yw eich anifail anwes yn unig.\nGeorgia: Mae fy gerbils i angen ei gilydd i gyd-chwarae. Ac maen nhw fy angen i wneud teganau diddorol iddyn nhw fel nad ydyn nhw byth yn diflasu. Oherwydd fy mod i yn eu codi nhw i’m dwylo bob dydd, maen nhw’n ymddiried ynof fi ac maen nhw’n hoffi cael eu trafod yn fy nwylo.\nArweinydd: Rhif 5 yw Iechyd a Lles. Eich cyfrifoldeb chi yw gofalu bod eich anifail anwes yn cael ei gadw mewn iechyd da.\nSamira: Pan fyddwn yn meddwl bod fy nghwningen yn wael, byddwn yn mynd â hi at y milfeddyg. Weithiau bydd y milfeddyg yn rhoi moddion iddi, neu’n rhoi pigiad iddi. Mae’r milfeddyg yn credu bod Gizmo yn gwningen iach iawn.\nMae llawer o bobl yn credu bod Duw wedi creu’r anifeiliaid er mwyn i ni gael eu mwynhau, a bod Duw eisiau i ni ofalu am yr anifeiliaid.\nMeddyliwch am yr anifeiliaid anwes sydd gennych chi, neu sydd gan eich ffrindiau a’ch teulu.\nFaint maen nhw’n ei roi i ni!\nDiolch i ti, Dduw, am yr holl anifeiliaid rhyfeddol yn y byd.\nRydym yn diolch i ti’n arbennig am ein hanifeiliaid anwes.\nMaen nhw’n gwneud i ni deimlo’n hapus.\nMaen nhw’n addysgu cymaint i ni.\nHelpa ni i ofalu am ein hanifeiliaid anwes.\nHelpa ni i fod yn garedig a chariadus tuag at dy holl greaduriaid.\nRydym yn diolch i ti am yr RSPCA sy’n achub llawer o anifeiliaid oddi wrth berygl.


Allforwyr arfau Prydeinig am osgoi cyfyngiadau trwy is-gwmnïau - Plaid Cymru\nAllforwyr arfau Prydeinig am osgoi cyfyngiadau trwy is-gwmnïau\nPostiwyd ar July 11 2017, 10:24 yb\nMae llefarydd Plaid Cymru ar faterion tramor, Jonathan Edwards, wedi beirniadu allforwyr arfau Prydeinig am osgoi cyfyngiadau’r DG trwy sefydlu is-gwmnïau.\nMae AS Dwyrain Caerfyrddin a Dinefwr wedi galw ar Lywodraeth y DG i adolygu deddfwriaeth a gweithdrefnau goruchwylio sydd yn llywodraethu allforio arfau a thechnoleg diogelwch.\nDaw’r alwad yn dilyn dyfarniad yr Uchel Lys fod gwerthiannau arfau gan Lywodraeth y DG i Saudi Arabia yn gyfreithlon.\nMae Jonathan Edwards wedi cyflwyno Cynnig Cynnar y Dydd (EDM) yn beirniadu’r ffaith fod BAE Systems wedi gwerthu technoleg gwyliadwriaeth a meddalwedd dadgryptio i nifer o wladwriaethau’r Culfor a Gogledd Affrica ac yn mynegi pryder ynghylch gwneuthurwyr arfau sydd yn osgoi cyfyngiadau’r DG ar allforio arfau trwy is-gwmnïau.\nDywed Mr Edwards y gellir dadlau fod y ffaith fod BAE Systems wedi gwerthu technolegau dadgryptio yn torri cyfyngiadau allforio arfau Categori 5 y DG, sydd yn fygythiad uniongyrchol i ddiogelwch cenedlaethol y DG a’i chynghreiriaid.\nMynegodd Jonathan Edwards ei bryder yn ystod Datganiad Brys yn Nhŷ’r Cyffredin ar ddyfarniad yr Uchel Lys ar werthiannau arfau ar ddydd Llun 10 Mehefin.\nYn ei sylwadau, dywedodd llefarydd Plaid Cymru ar Faterion Tramor, Jonathan Edwards:\n“Mae cwmnïau Prydeinig yn llithro trwy gyfyngiadau’r DG ar werthu arfau a thechnolegau gwyliadwriaeth a dadgryptio i Saudi Arabia trwy sefydlu is-gwmniau dramor.\n“Mae’r dechnoleg hon a grëir ym Mhrydain yn cael ei defnyddio gan wladwriaethau’r Culfor a Gogledd Affrica i fygu gwrthwynebiadau mewnol ac fe all fynd yn groes i gyfyngiadau’r DG ar arfau oherwydd yr effaith a all gael ar ddiogelwch cenedlaethol yng ngwledydd y DG a’n cynghreiriaid.\n“Mae gwerthu technoleg gwyliadwriaeth i lywodraethau gyda record simsan iawn ar hawliau dynol yn difrodi statws y DG yn y byd, ac ni ddylai Llywodraeth Prydain fod yn troi llygad ddall i’r modd y mae cwmnïau Prydeinig yn manteisio ar dyllau dianc.\n“Ar gyfartaledd, mae 100 o sifiliaid diniwed yn cael eu lladd yn Yemen bob mis o ganlyniad i weithredoedd y gynghrair dan arweiniad Saudi Arabia, gyda chefnogaeth Llywodraeth Prydain.\n“Rhaid i Lywodraeth Prydain adolygu fel mater o frys yr holl ddeddfwriaeth bresennol a’r gweithdrefnau goruchwylio sydd yn llywodraethu allforio arfau a thechnoleg gwyliadwriaeth a rhoi terfyn ar gwmnïau Prydeinig yn plygu’r rheolau ac yn ymelwa ar werthu arfau a thechnoleg i regimes ffiaidd megis rhai Saudi Arabia.”


Coleg Meddygaeth Prifysgol Cymru (bellach wedi uno gyda Phrifysgol Caerdydd) - Amdanom ni - Prifysgol Caerdydd\nMae'r defnydd byd-eang o brofion gwrthgyrff wedi'u labelu sydd wedi eu seilio ar gemoleuedd yn dystiolaeth o arwyddocâd gwaith y Coleg.\nFe wnaeth gwyddonwyr yng Ngholeg Meddygaeth Prifysgol Cymru (bellach wedi uno gyda Phrifysgol Caerdydd), ddatblygu dyfais sydd wedi arwain at welliannau dramatig mewn diagnosis clinigol a rheoli cleifion.\nY cam allweddol oedd sylweddoli y gellid defnyddio'r cemegau sy'n allyrru golau pan maent yn ocsidiedi fel dewisiadau amgen i radioisotopau i labelu gwrthgyrff mewn profion diagnostig. Mae'r gwyddonwyr wedi dangos y gall 'immunoassays' yn seiliedig ar gemoleuedd fod hyd at hanner cant o weithiau yn fwy sensitif na'r rhai sy'n defnyddio ymbelydredd tra'n osgoi'r problemau sy'n gysylltiedig gyda'r defnydd o sylweddau ymbelydrol.\nMae partneriaid masnachol wedi buddsoddi'n sylweddol yn y dechnoleg newydd hon. Mae ymchwil cydweithiol parhaus o fewn y Coleg a bellach yr Ysgol Meddygaeth, wedi cynhyrchu systemau awtomataidd dadansoddol a all gyflawni canlyniadau o fewn munud yn hytrach nag oriau. Maent hefyd yn darparu gwybodaeth fwy cywir i feddygon ar sut i gynllunio gofal cleifion.\nMae cymwysiadau pellach yn ei gwneud hi'n bosibl i adnabod dilyniannau DNA unigryw trwy ddefnyddio mewnchwilwyr genynnau cemoleuedd. Mae hyn wedi arwain at brofion cyflym a sensitif ar gyfer adnabod bacteria, firysau, celloedd cancr a mwtaniadau genynnau. Mae ymchwil yn parhau i ddarparu gwelliannau yn y dechnoleg graidd a'i chymwysiadau.


Senedd Fyw: 18 Ionawr 2017 - BBC Cymru Fyw\nSenedd Fyw: 18 Ionawr 2017\n18 Ion 201718 Ion 2017\nDatganiad gan Ysgrifennydd y Cabinet dros Gyllid a Llywodraeth Leol: Y Mesur Undebau Llafur (Cymru)\nDadl Plaid Cymru ar Ddur Tata\nDadl Plaid Cymru ar y Grid Cenedlaethol\nDadl y Ceidwadwyr ar gasgliadau sbwriel\nDadl y Ceidwadwyr ar fusnesau bach\nDadl Fer: Cywiro'r cam - honiadau hanesyddol yn ymwneud â disgyblion yn Ysgolion Preswyl y Royal Cambrian a Llandrindod ar gyfer Plant Byddar\nCyhoeddwyd am 18:55 18 Ion 2017\nFe fydd Senedd Fyw yn ôl ddydd Mawrth Ionawr 24.\nCyhoeddwyd am 18:44 18 Ion 2017\nDadl Fer: Cywiro'r cam\nAc yn olaf heddiw Dadl Fer gan Julie Morgan.\nA'r pwnc: Cywiro'r cam - honiadau hanesyddol yn ymwneud â disgyblion yn Ysgolion Preswyl y Royal Cambrian a Llandrindod ar gyfer Plant Byddar.\nY bleidlais ar y ddadl ar geblau a'r Grid Cenedlaethol\nMae'r aelodau yn pasio cynnig Plaid Cymru ar geblau a'r Grid Cenedlaethol wedi iddo gael ei ddiwygio.\nRoedd 51 o blaid y cynnig fel y'i diwygiwyd, neb yn erbyn a neb yn ymatal.\nCyhoeddwyd am 18:32 18 Ion 2017\nDros £200m o gefnogaeth i drethdalwyr\nMae'r Ysgrifennydd Cyllid Mark Drakeford yn dweud y bydd Llywodraeth Cymru yn darparu dros £200m o gefnogaeth i drethdalwyr yng Nghymru yn 2017-18 i dalu ardrethi annomestig, hyn yn ychwanegol i gynllun rhyddhad trosiannol Llywodraeth Cymru, gwerth £10m.\nCyhoeddwyd am 18:22 18 Ion 2017\nManylion y cynllun ar gael yn hawdd?\nMae David Rowlands UKIP yn dweud ei bod hi'n angrheidiol bod gwybodaeth am y cynllun rhyddhad ardrethi busnes ar gael yn hawdd i bawb sy'n gymwys, a bod y broses apelio yn effeithiol.\nCyhoeddwyd am 18:11 18 Ion 2017\nAr ran Plaid Cymru mae Adam Price yn cynnig ychwanegu pwynt newydd ar ddechrau'r cynnig:\n"yn croesawu'r rhyddhad ardrethi busnes ychwanegol gwerth £10 miliwn sydd wedi'i sicrhau gan Blaid Cymru fel rhan o'r trafodaethau ynghylch cyllideb 2017/18."\nCyhoeddwyd am 18:05 18 Ion 2017\nDadl arall nawr gan y Ceidwadwyr ar fusnesau bach.\nYn galw ar Lywodraeth Cymru i roi rhagor o gymorth i fusnesau bach yr effeithir arnynt gan y broses ailbrisio ardrethi annomestig yn 2017, gan gynnwys rhagor o wybodaeth am y £10 miliwn o gyllid ychwanegol a gyhoeddwyd ym mis Rhagfyr 2016.\nMae disgwyl i filiau treth busnesau fel siopau, tafarndai a caffis i gynyddu'n sylweddol ym mis Ebrill o ganlyniad i ailbrisio eu hadeiladau.\nCyhoeddwyd am 18:01 18 Ion 2017\nGwell cyfraddau ailgylchu, ond ar ba gost?\nMae Gareth Bennett yn dweud y bydd UKIP yn cefnogi cynnig y Ceidwadwyr heddiw.\nMae'n dweud "rydyn ni'n cydnabod bod Llywodraeth Cymru wedi perfformio'n dda yn nhermau cyfraddau ailgylchu", ond mae'n gofyn "ond ar ba gost"?\nCyhoeddwyd am 17:50 18 Ion 2017\nAr ran Llywodraeth Cymru mae Lesley Griffiths yn nodi "llwyddiant Cymru wrth ailgylchu 60 y cant o'i gwastraff yn 2015/16 a chyflawni'r gyfradd ailgylchu uchaf yn y DU a'r 4ydd uchaf yn Ewrop."\nMae hi hefyd yn galw ar y Cynulliad i "dderbyn ymreolaeth awdurdodau lleol, yn ysbryd lleoliaeth, i benderfynu pa mor aml y dylent gasglu gwastraff gweddilliol tra'n cydnabod nad yw casgliadau gwastraff llai aml yn arwain at ragor o dipio anghyfreithlon nac yn peryglu iechyd y cyhoedd."\nCyhoeddwyd am 17:45 18 Ion 2017\nMae Plaid Cymru yn cynnig y gwelliant canlynol.\n1. Yn nodi bod rhai awdurdodau lleol yng Nghymru yn cynnig casglu biniau bob tair wythnos neu bob pedair wythnos.\n2. Yn nodi targed Llywodraeth Cymru yn 'Tuag at Ddyfodol Diwastraff' y bydd pob sector yng Nghymru yn ailgylchu o leiaf 70 y cant o'i wastraff erbyn 2025.\n3. Yn galw ar Lywodraeth Cymru i alluogi pobl i gynyddu faint o wastraff y maent yn ei ailgylchu drwy wahardd deunydd pacio Styrofoam.\n4. Yn galw ar Lywodraeth Cymru i alluogi pobl i gynyddu faint o wastraff y maent yn ei ailgylchu drwy gyflwyno cynllun dychwelyd blaendal ar gyfer plastig, gwydr a chaniau.\nCyhoeddwyd am 17:44 18 Ion 2017\nGwers i'w dysgu\nMae Simon Thomas yn ail-ddechrau'r Cyfarfod Llawn drwy ddweud yn gellweirus mai'r wers o'r hyn ddigwyddodd, yw i fyth gynnal dadl ar y Grid Cenedlaethol yn y Cynulliad.\nMae'r aelodau nawr yn parhau gyda'r ddadl ar gasgliadau sbwriel.\nCyhoeddwyd am 17:39 18 Ion 2017\nAil-ymuno â'r Cyfarfod Llawn\nMae modd nawr i ail-ymuno â'r Cyfarfod Llawn wedi i doriad trydan amharu ar y cyfarfod.\nMae'r Llywydd Elin Jones yn ymddiheuro am yr "egwyl annisgwyl."\nCyhoeddwyd am 17:28 18 Ion 2017\nMae toriad trydan yn amharu ar y Cyfarfod Llawn yn y Siambr.\nCyhoeddwyd am 17:22 18 Ion 2017\nOes rhywun wedi tynnu'r plwg?\nCyhoeddwyd am 17:13 18 Ion 2017\nYmddiheurwn, ond mae yna doriad yn y darlledu oherwydd problemau technegol.\nCyhoeddwyd am 17:07 18 Ion 2017\nGalwad am gasglu gwastraff gweddilliol bob pythefnos\n1. Yn nodi'r pryder am y casgliadau sbwriel tair a phedair wythnos a gynigir gan rai awdurdodau lleol ledled Cymru.\n2. Yn galw ar Lywodraeth Cymru i sicrhau bod y cynghorau yn casglu gwastraff gweddilliol bob pythefnos fan lleiaf, er mwyn diogelu iechyd y cyhoedd, ac atal tipio anghyfreithlon.\nCyhoeddwyd am 17:02 18 Ion 2017\nDadl ar gasgliadau sbwriel\nYr eitem nesaf yn y Siambr yw Dadl y Ceidwadwyr ar gasgliadau sbwriel.\nFfafrio ceblau o dan y ddaear\nAr ran Llywodraeth Cymru, mae Lesley Griffiths yn dweud y dylid "ffafrio" yn hytrach na bod yna "ragdybiaeth o blaid' ceblau o dan y ddaear neu ddewisiadau amgen eraill yn hytrach na pheilonau trydan mewn unrhyw ddatblygiadau newydd neu gyfredol yng Nghymru gan y Grid Cenedlaethol.\nCyhoeddwyd am 16:46 18 Ion 2017\n'Bodlon gweld prisiau ynni yn mynd trwy'r to'\nMae Michelle Brown UKIP yn dweud y byddai "ceblau tanddaearol yn well na pheilonau, ond ei bod hi'n ymddangos bod Plaid yn fodlon gweld prisiau ynni i bobl leol yn mynd trwy'r to".\nCyhoeddwyd am 16:38 18 Ion 2017\n'Y ddadl ar Ynys Môn yn hynod danllyd'\nMae'r aelod Ceidwadol David Melding yn dweud bod "y ddadl ar Ynys Môn yn hynod danllyd, ac mae'n arwydd o'r hyn sydd i ddod."\nMae Rhun ap Iorwerth, AC yr ynys, yn dweud bod yna wrthwynebiad unfrydol i gynlluniau ar gyfer ail res o beilonau trydan ar draws Môn.\nCyhoeddwyd am 16:31 18 Ion 2017\nYm mis Rhagfyr fe wnaeth cynghorwyr ar Ynys Môn bleidleisio'n unfrydol i wrthwynebu cynllun cwmni y Grid Cenedlaethol i godi ail res o beilonau trydan ar draws yr ynys.\nMaen nhw'n galw ar y cwmni i osod ceblau tanddaearol er mwyn cludo trydan o safle Wylfa Newydd yn hytrach na chodi peilonau.\nY bwriad yw codi ail res o beilonau i gysylltu'r atomfa arfaethedig Wylfa Newydd ger Bae Cemaes a gorsaf drydan Pentir yng Ngwynedd.\nCyhoeddwyd am 16:28 18 Ion 2017\n'Rhagdybiaeth o blaid ceblau tanddaear, nid peilonau'\nMae Simon Thomas yn pwysleisio pwysigrwydd rhagdybiaeth o blaid ceblau tanddaear, nid peilonau.\nCyhoeddwyd am 16:11 18 Ion 2017\nDadl ar y Grid Cenedlaethol\nDadl arall gan Blaid Cymru nesaf.\nAr ran y blaid mae Simon Thomas yn cynnig bod Cynulliad Cenedlaethol Cymru:\na) y dylai'r Grid Cenedlaethol ddefnyddio ceblau o dan y ddaear neu o dan y môr neu ddewisiadau amgen eraill i gario trydan drwy Barciau Cenedlaethol ac Ardaloedd o Harddwch Naturiol Eithriadol yng Nghymru lle bo hynny'n ymarferol;\nb) y dylai fod rhagdybiaeth o blaid ceblau o dan y ddaear neu ddewisiadau amgen eraill yn hytrach na pheilonau trydan mewn unrhyw ddatblygiadau newydd neu gyfredol yng Nghymru gan y Grid Cenedlaethol; ac\nc) y dylid gwneud astudiaeth ddichonoldeb o'r posibilrwydd o gael gwared ar y peilonau presennol a'u disodli gan geblau o dan y ddaear neu ddewisiadau amgen eraill.\nCyhoeddwyd am 16:10 18 Ion 2017\n'Dal yn gyfnod sensitif'\nMae Ysgrifennydd yr Economi Ken Skates yn dweud "rydyn ni wedi dod yn bell ers Ionawr y llynedd, ond dydyn ni ddim eto allan o drafferthion. Mae hwn yn dal yn gyfnod sensitif."\nMae'n dweud bod "unrhyw newidiadau i'r cynllun pensiwn yn benderfyniad i'r gweithwyr".\nMae'n ychwanegu, er hynny, y byddai gwrthod y cynnig "yn taflu amheuaeth ar yr holl ddiwydiant dur yng Nghymru".\nMae Mr Skates yn dweud bod cynnig rheolwyr Excalibur i brynu rhai o weithfeydd Tata yn dal yn "fyw", ond eu bod nhw hefyd yn poeni am bensiynau.\nCyhoeddwyd am 15:55 18 Ion 2017\nMae disgwyl i weithwyr ddechrau pleidleisio ddiwedd Ionawr i weld a ydyn nhw am dderbyn cynllun pensiwn llai hael.\nCyhoeddwyd am 15:35 18 Ion 2017\n'Llywodraeth y DU yn cefnogi'r diwydiant dur'\nMae arweinydd y Ceidwadwyr Andrew RT Davies yn tynnu sylw at rôl Llywodraeth y DU yn cefnogi'r diwydiant dur "drwy gyflwyno rheolau caffaeliad cyhoeddus newydd a chefnogaeth gynyddol gyda chostau ynni, yn arbed £400 miliwn i'r diwydiant erbyn diwedd y Senedd bresennol yn San Steffan."\nCyhoeddwyd am 15:31 18 Ion 2017\nAnnog gwrthod symudiad oddi wrth bensiynau cyflog terfynol\nMae llefarydd Plaid Cymru ar yr Economi, Adam Price, yn annog gweithwyr dur i wrthod symudiad oddi wrth bensiynau cyflog terfynol.\nCyhoeddwyd am 15:29 18 Ion 2017\n'Dylai gwleidyddion ddim ceisio dylanwadu ar weithwyr'\nMae Caroline Jones UKIP yn dweud "na ddylai gwleidyddion fod yn ceisio dylanwadu ar weithwyr ynghylch y cynnig arfaethedig i gadw'r gweithfeydd ar agor."\nCyhoeddwyd am 15:26 18 Ion 2017\n'Diwygio pensiwn yn angenrheidiol'\nMae Tata yn dweud bod diwygio pensiwn yn angenrheidiol ar gyfer cytundeb fyddai'n golygu bod £1bn yn cael ei fuddsoddi ym Mhort Talbot dros 10 mlynedd.\nYm mis Rhagfyr fe wnaeth y cwmni wneud ymrwymiad i sicrhau swyddi a gwaith cynhyrchu ym Mhort Talbot a'u gweithfeydd eraill.\nMae'r gweithwyr ym Mhort Talbot wedi mynegi pryderon am gytundeb rhwng y cwmni a'r undebau i dderbyn llai o bensiwn fel cyfnewid am fwy o fuddsoddiad i'r safle yn y dyfodol.\nCyhoeddwyd am 15:09 18 Ion 2017\nDadl ar Waith Dur Tata\nMae'n ddadl gan Blaid Cymru ar Ddur Tata.\n1. Yn galw ar Brif Weinidog Cymru - yn absenoldeb unrhyw ymyrraeth gan Lywodraeth y DU - i gwrdd â Chadeirydd dros dro Tata Steel i wella telerau'r cytundeb a gynigir gan isadran y cwmni yn y DU i weithwyr dur yng Nghymru; ac y dylai cynnig diwygiedig o'r fath gynnwys ymrwymiadau cyfrwymol ac ysgrifenedig ar gyflogaeth, buddsoddi a diogelu hawliau pensiwn cronedig.\n2. Yn galw ar Lywodraeth Cymru i weithio gyda Llywodraeth y DU, Undebau a phartïon â diddordeb i baratoi strategaeth arall pe byddai'r cynnig presennol yn cael ei wrthod gan y gweithlu dur yng Nghymru.\nCyhoeddwyd am 15:03 18 Ion 2017\nCyhoeddwyd am 14:51 18 Ion 2017\n'Llethr llithrig tuag at totalitariaeth'\nMae aelod Llafur Merthyr Tudful a Rhymni, Dawn Bowden, yn dweud bod Mesur Undebau Llafur gweinidogion Ceidwadol San Steffan yn "lethr llithrig tuag at totalitariaeth".\nCyhoeddwyd am 14:45 18 Ion 2017\n'Pam bod mesur y DU yn gymaint o fygythiad'?\nMae Neil Hamilton yn dweud bod UKIP yn "cymeradwyo agwedd partneriaeth gymdeithasol Llywodraeth Cymru.... ond os yw model partneriaeth gymdeithasol Llywodraeth Cymru mor llwyddiannus, alla i ddim deall pam eu bod yn credu bod y mesur arfaethedig sy'n cael ei gyflwyno yn San Steffan, yn gymaint o fygythiad i'r cyslltiadau da sy'n bodoli ar hyn o bryd rhwng undebau'r gwasanaeth cyhoeddus a'r llywodraeth yn eu hamrywiol ffurfiau yng Nghymru".\nCyhoeddwyd am 14:31 18 Ion 2017\nMae'r aelod Ceidwadol Janet Finch-Saunders yn dweud mai amcanion Deddf Undebau Llafur y DU yw ail-fantoli buddiannau cyflogwyr, gweithwyr a'r cyhoedd gyda rhyddid undebau llafur i streicio, a bod mesur Llywodraeth Cymru yn dafliad yn ôl i ddyddiau cwrw a brechdan y 1970au.\nMae Mr Drakeford yn ei chyhuddo hi o "rihyrsio cliches hen a modern".\nCyhoeddwyd am 14:18 18 Ion 2017\n'Rhan gadarnhaol y gall a dylai undebau llafur chwarae'\nDywed Siân Gwenllïan, Plaid Cymru, ei bod yn gobeithio y bydd aelodau yn "gweithio yn drawsbleidiol i ddangos y rhan gadarnhaol y gall ac y dylai undebau llafur chwarae yn ein cymdeithas."\nCyhoeddwyd am 14:14 18 Ion 2017\n'Wedi'u datganoli yn ddigamsyniol i'r Cynulliad'\nMae Mark Drakeford yn dweud "mae ganddon ni fodel llwyddiannus yma yng Nghymru.\n"Nid lle gweinidogion y DU yw dyfeisio rhyw athrawiaeth newydd, lle maen nhw'n hawlio'r hawl i ymyrryd mewn meysydd, sydd yn nhermau ein setliad cyfredol, wedi'u datganoli yn ddigamsyniol i'r Cynulliad. Ac i wneud hynny mewn modd sy'n hollol anghyson gyda'n hagwedd ni tuag at wasanaethau cyhoeddus.\n"Mae'n hollol gyfreithlon a chyfiawn i'r Cynulliad i benderfynu sut ydyn ni eisiau i'r gwasanaethau hynny gael eu dosbarthu yng Nghymru."\nCyhoeddwyd am 14:02 18 Ion 2017\nDiddymu rheolau trefnu streic\nMae gweinidogion wedi gwrthod awgrymiadau eu bod nhw'n ceisio plesio'r undebau sy'n ariannu'r Blaid Lafur, gan ddweud bod cyflogwyr yn y sector cyhoeddus yn cefnogi eu cynlluniau.\nMae'r mesur yn cael gwared ar rai o gymalau'r Ddeddf Undebau Llafur, gafodd ei phasio yn San Steffan llynedd.\nCyhoeddwyd am 13:59 18 Ion 2017\nHanes y mesur hyd yn hyn\nCyhoeddwyd am 13:58 18 Ion 2017\nMesur Undebau Llafur (Cymru)\nYr eitem nesaf yw datganiad gan Ysgrifennydd y Cabinet dros Gyllid a Llywodraeth Leol, Mark Drakeford ar y Mesur Undebau Llafur (Cymru).\nCyhoeddwyd am 13:52 18 Ion 2017\nGwariant ar Erthygl 50 yn 'hollol gywir'\nMae'r Cwnsler Cyffredinol Mick Antoniw yn dweud ei bod hi'n "hollol gywir" i wario £84,000 yn amlinellu gwrthwynebiadau i'r Goruchaf Lys, ond yn "ofnadwy bod yn rhaid i ni".


Hanes UMCB @ Undeb Bangor Students' Union\nErs sefydlu’r Brifysgol, roedd cymdeithas y ‘Cymric’ yn weithredol fel cymdeithas Gymraeg y Brifysgol gan gynnal digwyddiadau llenyddol, dadlau a chymdeithasol. Mewn hinsawdd gyfnewidiol gydag aflonyddwch cynyddol y Cymry yn y 70au, sylweddolodd aelodau o’r gymdeithas nad oedd ‘Y Cymric’ yn ddigon cryf i gynrychioli’r myfyrwyr Cymraeg, fel oedd y sefydliad ar y pryd. Yn sgil hynny, sefydlwyd Undeb Myfyrwyr Cymraeg Bangor (UMCB) fel undeb newydd ac annibynnol yn 1976 ond llwyddwyd cyn hynny i sicrhau Neuadd Gymraeg I breswylwyr y brifysgol, sef Neuadd John Morris-Jones. Mae gwaddol y Neuadd a’r Cymric yn bodoli hyd heddiw gyda Neuadd John Morris-Jones yn parhau i fod yn breswylfan i fyfyrwyr Cymraeg ac yn\nganolbwynt i weithgareddau UMCB ac mae’r Cymric wedi parhau fel cymdeithas gymdeithasol, a’r pwyllgor hwnnw sy’n gyfrifol am galendr\ncymdeithasol ein cymuned.\nMae ein diolch a’n dyled erbyn heddiw i’r rhai a fu ynghlwm â sefydlu UMCB yn fawr iawn gan mai nhw yw’r rhai sy’n gyfrifol am osod y seiliau i UMCB, sydd heddiw’n Undeb fyrlymus, weithgar a brwdfrydig.


Isetholiad Môn: Wythnos i fynd - BBC Cymru Fyw\nIsetholiad Môn: Wythnos i fynd\ndisgrifiad o’r llunBydd yr isetholiad yn cael ei gynnal ar ddydd Iau, Awst 1\nMewn wythnos bydd etholwyr Môn yn mynd i'r blychau pleidleisio i ddewis Aelod Cynulliad newydd i olynu Ieuan Wyn Jones.\nMae'r sedd wedi bod yn nwylo Plaid Cymru ers yr etholiad cyntaf yn 1999.\nOnd mae'r sedd seneddol wedi bod yn nwylo pob un o'r pedwar prif blaid yng Nghymru, gyda Llafur yn dal eu gafael ar y sedd yn etholiad cyffredinol San Steffan yn 2010.\nMae Plaid Cymru wedi dewis y newyddiadurwr Rhun ap Iorwerth fel eu hymgeisydd.\nAm flynyddoedd bu'n dilyn y gwleidyddion, ond yn ystod yr ymgyrch hon y wasg sydd wedi bod yn ei ddilyn a'i holi ef.\ndisgrifiad o’r llunFel ymgeiswyr eraill, mae Rhun ap Iorwerth o Blaid Cymru yn canolbwyntio ar yr economi\nEtholiad Plaid Cymru yw hon i'w cholli.\nOnd dyw'r ymgyrch ddim heb anhawster, gyda'r angen i egluro cefnogaeth i ail atomfa yn Wylfa tra bod y blaid yn gwrthwynebu ynni niwclear.\n"Mae'r Wylfa, heb os, yn cynnig cyfleoedd economaidd i'r ynys," meddai Mr ap Iorwerth.\n"A phan dwi'n mynd i'r Wylfa, fel y gwnes i ychydig ddyddiau'n ôl a siarad efo prentisiaid ifanc sy'n gobeithio gweld y datblygiad hwn yn rhoi swyddi i gynnal teulu am ddegawdau i ddod, alla' i ddim edrych i'w llygaid nhw a dweud dwi ddim am i chi gael y cyfleoedd yna."\n'Sylfaen ein cymdeithas'\nAm yr eildro yn ystod yr ymgyrch, daeth Prif Weinidog Cymru Carwyn Jones i Gaergybi i ymuno ag ymgyrch Tal Michael dros Lafur.\ndisgrifiad o’r llunByddai buddugoliaeth i Tal Michael yn rhoi mwyafrif i Lafur yn y cynulliad\nFe wnaeth Mr Michael sefyll yn etholiadau comisiynwyr yr heddlu yn y gogledd gan golli yn annisgwyl. Mae ei fryd ef ar drawsnewid economi'r ynys.\n"Mae cael mwy o swyddi yn hynod o bwysig, dyna sylfaen ein cymdeithas ni ydi fod pawb yn gallu gwneud rhywbeth, " meddai Mr Michael.\n"A be 'dan ni wedi ei weld gan y llywodraeth yn San Steffan ydi diffyg gwneud yn siŵr fod gwaith i bobl.\n"A beth yw ein neges ni yw ein bod yn mynd i weithio yn galed i gael y swyddi yna.\nYn yr etholiadau lleol diweddar yn Lloegr fe gafodd plaid Nigel Farage UKIP gryn lwyddiant.\ndisgrifiad o’r llunMae arweinydd UKIP Nigel Farage wedi ymuno â'i ymgeisydd Nathan Gill yng Nghaergybi\nEu hymgeisydd nhw ym Môn ydi Nathan Gill.\nYn ôl Gwyn Pritchard, o UKIP, mae'r isetholiad yn mynd i fod yn llinyn mesur o dwf y blaid yng Nghymru.\n"Mae'n bwysig cael gwaith ar yr ynys. Be' sydd yn digwydd rwan - does yna ddim gwaith a phan mae hogiau ifanc yn mynd o 'ma, mae'r iaith Gymraeg yn mynd efo nhw - da ni'n colli'r iaith Gymraeg a 'dyn nhw ddim yn dod yn ôl."\ndisgrifiad o’r llunMae ymgeisydd y Democratiaid Rhyddfrydol Steve Churchman yn credu bod Bae Caerdydd yn anghofio am Ynys Môn\nMae Steve Churchman yn bostfeistr yng Ngarndolbenmaen ac yn sefyll ar ran y Democratiaid Rhyddfrydol.\nDywed llywydd y Democratiaid Rhyddfrydol, Christine Humphreys, fod diweithdra yn agosáu at lefel yr 1980au ar Ynys Môn ac mai creu swyddi, felly, yw nod ei phlaid.\n"Un o'r pethau mae Steve yn credu'n gryf iawn ynddo yw'r syniad yma o Ynys Môn fel ynys ynni ble rydym yn cynhyrchu ynni gwahanol fathau o ynni."\ndisgrifiad o’r llunY Parch. Neil Fairlamb yw gobaith y Ceidwadwyr yn yr isetholiad\nAm wyth mlynedd bu'r Ceidwadwyr yn cynrychioli Ynys Môn yn San Steffan. Neil Fairlamb, rheithor Biwmares, sydd yn gorfod amddiffyn record y glymblaid yn San Steffan mewn etholiad ar gyfer y cynulliad cenedlaethol.\n"Mae o'n ddewis yn fy marn i - mwy o hunanddibyniaeth, mwy o agwedd fentrus yn ein bywydau, neu ddibyniaeth ar y wladwriaeth neu'r llywodraeth - ac mae gan y Ceidwadwyr y polisi o gefnogi pobl mewn busnes," meddai Mr Fairlamb.\nArgyfwng y banciau\nKathrine Jones yw ymgeisydd y Blaid Lafur Sosialaidd yn yr isetholiad.\nMae hi'n dweud bod argyfwng y banciau wedi achosi holl broblemau economaidd Ynys Môn.\ndisgrifiad o’r llunMae Kathrine Jones, o'r Blaid Lafur Sosialaidd, yn credu mai Sosialaeth yw'r ateb i broblemau'r Ynys\n"Mae'r holl bleidiau eraill, ar wahân i'r Blaid Lafur Sosialaidd, yn cefnogi Wylfa B ac maen nhw'n son am swyddi - ond rydym ni'n dweud na allwch chi guddio y tu ôl i Wylfa B er mwyn creu swyddi, mae'r ateb i'w gael mewn sosialaeth, " meddai Ms Jones\nAr hyd y blynyddoedd mae pleidiau o wahanol liwiau wedi cynrychioli'r ynys yn San Steffan, tra bod Plaid Cymru wedi ei chynrychioli yn y cynulliad ers 1999.\nAr y llaw arall, mae'r garfan annibynnol wedi bod yn llais cryf ar y cyngor sir, rhywbeth sy'n gwneud y gwaith o broffwydo etholaeth fel hon rhywfaint yn anoddach.\nGellir gweld rhestr gyflawn o'r ymgeiswyr yma.\nIsetholiad Ynys Môn ar Awst 1


Abertawe - Trwyddedau Mangre\nHysbysiad o fân amrywiad ar drwydded mangre\nHysbysiad o fudd mewn mangre\nCais i drosglwyddo trwydded mangre\nBeth yw adloniant a reoleiddir?\ndigwyddiadau chwaraeon dan do\nadloniant bocsio neu ymgodymu\nchwarae cerddoriaeth a recordiwyd\nBeth yw lluniaeth hwyrnos?\nYstyr hyn yw gwerthu bwyd neu ddiod cynnes rhwng 11.00pm a 5.00am.\nCais am drwydded mangre newydd\nRhaid cwblhau'r ffurflen gais yn llawn.Sicrhewch eich bod yn darllen y nodiadau arweiniol cyfan cyn cwblhau'r ffurflen.\nOs ydych am werthu alcohol bydd angen i chi roi enw a manylion y Goruchwyliwr Mangre Dynodedig (GMS). Bydd rhaid iddo gael Trwyddedau Personol. Bydd rhaid i'r GMS gwblhau ffurflen ganiatâd yn Atodiad C yn y pecyn cais.\nDylech gwblhau cynllun o'r eiddo a'i ddychwelyd gyda'r ffurflen wedi'i chwblhau. Mae arweiniad yn Atodiad A y pecyn cais.\nCysylltwch â'r Awdurdod Trwyddedu os ydych chi'n gwneud cais am drwydded mangre newydd neu amrywiad i drwydded mangre bresennol cyn cyflwyno'r ceisiadau er mwyn sicrhau y cytunir ar yr holl wybodaeth a dyddiadau. Mae'r Awdurdod Trwyddedu'n annog ymgeiswyr i drafod cynigion â'r Swyddogion Trwyddedu ac i gyflwyno ceisiadau drafft cyn eu cyflwyno. Bydd y swyddogion yn rhoi gwybod os oes gofyn i'r ymgeisydd drafod y cynigion â'r awdurdodau cyfrifol. Gall methu cysylltu arwain at oedi'ch cais a chostau hysbysebu/gosod hysbysiadau diangen.\nY diwrnod ar ôl i chi gyflwyno'r cais i ni, mae'n rhaid i chi hysbysebu'r cais ar ffurf Hysbysiad ar y safle (gweler templed yn Atodiad E y pecyn cais).\nO fewn 10 niwrnod gwaith yn dilyn cyflwyno'r cais, mae'n rhaid i chi hefyd hysbysebu'r cais mewn papur newydd a ddosberthir yn yr ardal.\nBydd eich cais hefyd yn cael ei hysbysebu ar ein tudalennau ceisiadau eiddo newydd.\nLawrlwythwch y ffurflen gais cofrestru eiddo newydd (PDF, 948KB)Yn agor mewn ffenest newydd i wneud cais drwy'r post.\nLawrlwythwch y ffurflen gais amrywio eiddo (PDF, 717KB)Yn agor mewn ffenest newydd i wneud cais drwy'r post.\nGwnewch gais am dystydgrif adolygu tystysgrifau mangre clwb.\nGwnewch gais am Amrywio goruchwyliwr mangre dynodedig ar-lein.\nGwnewch gais am Hysbysiad o fudd mewn mangre ar-lein.\nGwnewch gais am Cais i drosglwyddo trwydded mangre ar-lein.\nGwnewch gais am Hysbysiad awdurdod dros dro ar-lein.\nMae ffurflenni eraill ar gyfer trwyddedau eiddo hefyd ar gael ar Gov.uk websiteYn agor mewn ffenest newydd.\nFfurflen Gais Trwydded Mangre Newydd ac Arweiniad [948KB]Yn agor mewn ffenest newydd\nNew Premises Licence Application Form and Guidance [1MB]Yn agor mewn ffenest newydd\nPecyn Cais am Amrywiad i Gais Trwydded Mangre ynghyd â Chanllawiau [717KB]Yn agor mewn ffenest newydd\nVariation of a Premises Licence Application pack with Guidance [276KB]Yn agor mewn ffenest newydd\nVariation of a Designated Premises Supervisor Application with Consent [67KB]Yn agor mewn ffenest newydd\nVariation of a Designated Premises Supervisor Application with Consent [360KB]Yn agor mewn ffenest newydd\nTransfer of a Premises licence Application with Consent [354KB]Yn agor mewn ffenest newydd\nTransfer of a Premises licence Application with Consent [496KB]Yn agor mewn ffenest newydd\n■ Trwydded caffi palmant\nDiweddarwyd y dudalen ddiwethaf 16.20 03.07.2020


Llywyddion Juncker a Tusk yn #G20Summit yn #BuenosAires - Gohebydd yr UE: Gohebydd yr UE\nBydd Arlywydd y Comisiwn Ewropeaidd, Jean-Claude Juncker ac Arlywydd y Cyngor Ewropeaidd, Donald Tusk, yn cynrychioli'r Undeb Ewropeaidd yn Uwchgynhadledd G20 eleni, o dan Arlywyddiaeth yr Ariannin yn Buenos Aires. Thema'r uwchgynhadledd eleni yw 'Creu consensws ar gyfer datblygiad teg a chynaliadwy'.\nYnghyd â'r UE, arweinwyr o wledydd 19 (yr Ariannin, Awstralia, Brasil, Canada, Tsieina, yr Almaen, Ffrainc, India, Indonesia, yr Eidal, Japan, Mecsico, Rwsia, Saudi Arabia, De Affrica, De Korea, Twrci, y Deyrnas Unedig a'r Unol Daleithiau) yn casglu i nodi pen-blwydd 10-blwyddyn y G20 a thrafod pynciau allweddol ar yr agenda fyd-eang, yn amrywio o globaleiddio, masnach ac economeg i newid yn yr hinsawdd, ymfudiad a'r frwydr yn erbyn terfysgaeth.\nMewn llythyr ar y cyd i Benaethiaid Gwladol neu Lywodraeth cyn yr Uwchgynhadledd, y Llywyddion Juncker a Tusk yn nodi'r rôl ganolog y mae'r Undeb Ewropeaidd yn ei chwarae wrth lunio materion byd-eang a hyrwyddo amlochrogrwydd. Maent yn nodi blaenoriaethau allweddol yr UE ar gyfer G20 eleni: globaleiddio a masnach deg, gan gamu i fyny ein hymrwymiad i weithredu yn yr hinsawdd uchelgeisiol, harneisio dyfodol y gwaith, adeiladu system ariannol ariannol ac ariannol fwy gwydn a chyflawni ymrwymiadau G20 ar wrthderfysgaeth .\nBydd Llywydd Juncker yn cymryd rhan mewn cynhadledd i'r wasg ar y cyd gyda Llywydd Tusk, a gynlluniwyd ar ddydd Gwener 30 Tachwedd yn 9h (amser lleol), cyn y cyntaf o ddau ddiwrnod yr Uwchgynhadledd (union amser i'w gadarnhau). Mae'r Comisiwn Ewropeaidd hefyd wedi cyhoeddi a llyfryn, Ffeithiau a Ffigurau am yr Undeb Ewropeaidd a'r G20.\nMae mwy o wybodaeth ar y G20 ar gael yma .\nTags: Yr Ariannin, eu, cynnwys, llawn-ddelwedd\ncategori: Tudalen flaen, Yr Ariannin, EU, uwchgynadleddau, byd\n" # Yr Alban - yn galw am yrru diangen a rhad ac am ddim trwy gyfeiriad Kerch, a Môr Azov\nYr Undeb Ewropeaidd yn camu i fyny ei chymorth ar gyfer ailadeiladu #Iraq »


Lefiticus 1 BNET - Dyma'r ARGLWYDD yn galw Moses ac yn - Bible Search\nExodus 40 Lefiticus 2\n1Dyma'r ARGLWYDD yn galw Moses ac yn siarad ag e o'r Tabernacl. 2“Dwed wrth bobl Israel: Pan mae rhywun yn dod ag offrwm i'r ARGLWYDD, dylai fod o'r gyr o wartheg neu o'r praidd o ddefaid a geifr.+\n14“Os aderyn ydy'r offrwm sy'n cael ei losgi'n llwyr i'r ARGLWYDD, rhaid iddo fod yn durtur neu'n golomen+ ifanc. 15Bydd offeiriad yn mynd â'r aderyn at yr allor bres. Yno bydd yn troi'r gwddf i dorri pen yr aderyn i ffwrdd, ac yn llosgi'r pen. Wedyn bydd yn gwasgu gwaed yr aderyn ar un ochr i'r allor. 16Yna bydd yr offeiriad yn tynnu allan grombil yr aderyn a'i gynnwys, ac yn eu taflu ar y twr lludw ar ochr ddwyreiniol yr allor. 17Ac wedyn gafael yn adenydd yr aderyn, a dechrau ei rwygo ond peidio ei dorri'n ddau. Wedyn llosgi'r cwbl ohono yn y tân ar yr allor. Mae'n offrwm i'w losgi'n llwyr, ac yn arogli'n hyfryd i'r ARGLWYDD.


DAN 24/7: New Psychoactive Substances\nNew Psychoactive Substances information from DAN 24/7\n'Sylweddau Seicoweithredol Newydd', 'NPS', 'Afiaith Cyfreithiol', 'Cemegolion Ymchwil', Cyffuriau Newydd ac sy'n Allddod', 'Cyffuriau Cynllunwyr', 'Afiaith Llysieuol' yn dermau a ddefnyddir i ddisgrifio sylweddau sydd wedi gorlifo'r farchnad cyffuriau dros y blynyddoedd diwethaf.\nEffeithiau New Psychoactive Substances\nAmrywiol. Bydd llawer o sylweddau'n effeithio'n rhithbeiriol neu fel symbylydd neu gyfuniad o'r ddau.\nAmrywiol. Gweler y sylweddau unigol am fwy o wybodaeth, os ar gael.\nYchydig iawn o ymchwil rheoledig sydd ar gael ar gyfer y sylweddau hyn, felly ni wyddom beth yw'r sgil effeithiau a'r peryglon posibl yn iawn. Hyd yn oed os bydd sylwedd yn cael ei werthu fel 'cyfreithlon' neu 'lysieuol', nid yw'n golygu ei fod yn ddiogel i'w gymryd. Adroddwyd am farwolaethau o ganlyniad i ddefnyddio'r sylweddau hyn.\nGall risgiau gynnwys ffwndro, syrthni, paranoia, ymddygiad manig, panig, trawiad calon, coma, ffitiau a marwolaeth. Mae arbrofi gyda'r sylweddau hyn yn beryglus, oherwydd ni all neb fod yn bendant ynghylch yr hyn maen nhw'n ei gymryd neu sut byddant yn adweithio. Gweler y sylweddau unigol am fwy o wybodaeth, os ar gael.\nAmrywiol - tabledi, powdr crisialog, solidau, hylifau ayb?\nGellir diffinio prif effeithiau bron iawn bob un sylwedd seicoweithredol, gan gynnwys 'afiaith cyfreithiol' gyda thri chategori: symbylyddion, iselyddion a rhithbeiriau (seicedelig).\nMae'n bosibl bod cannoedd o analogau cemegol (cyfansoddion gyda strwythur moleciwlaidd sy'n debyg iawn i un arall) yn cael eu creu gan gemegwyr o amgylch y byd, felly cyn gynted mae un cyffur newydd yn cael ei adnabod a'i wahardd, mae nifer mwy yn cael eu cynhyrchu i gymryd ei le. Daeth llywodraeth y DU â mesurau newydd i ymdrin â'r sylweddau hyn: y pwer i alw cyfraith i rym fel gorchymyn dosbarth cyffur dros dro ar sylwedd sy'n codi digon o bryder am hyd at 12 mis, yn dilyn ystyriaeth cyngor dechreuol gan y Cyngor Cynghorol ar Gamddefnyddio Cyffuriau, tra bydd cyngor arbenigol llawn yn cael ei baratoi; a gweithredu system rhybudd cynnal fforensig (FEWS), sy'n darganfod sylweddau seicoweithredol yn y DU.\nMae newidiadau i'r Ddeddf Camddefnyddio Cyffuriau 1971, nawr yn rheoli cyfansoddion NBOMe (Dosbarth A) a chyfansoddion benzofuran (Dosbarth B) yn defnyddio diffiniad generic o Fehefin 2014, sy'n golygu bod ystod o gemegolion, gan gynnwys eu deilliadau syml, yn gallu cael eu rheoli. Felly, bydd unrhyw sylweddau presennol, yn y dyfodol neu rai a ragwelir sy'n cael eu creu o'r cyfansoddion cemegol hyn hefyd yn cael eu rheoli dan y Ddeddf.\nMae Mephedrone a NRG1 (Naphyrone) wedi dod yn gyffuriau Dosbarth B dan y Ddeddf Camddefnyddio Cyffuriau.\nYn ogystal â hyn, gall y cemegolion hyn gynnwys sylweddau eraill a all fod yn fwy peryglus mewn cyfuniad neu gall fod yn anghyfreithlon i fod yn ei feddiant. Darganfuwyd bod rhai cyffuriau a werthir yn 'gyfreithlon' yn cynnwys un neu ddau o sylweddau sy'n anghyfreithiol. Mae llawer o gyffuriau yn edrych yn debyg iawn i gyffuriau eraill anghyfreithiol megis cocên, felly os bydd yr heddlu yn darganfod un o'r sylweddau hyn yn eich eiddo, mae'r hawl ganddynt i'w gymryd oddi arnoch i'w brofi, eich cadw chi yn y ddalfa ond hefyd eich arestio.\nGellir ysmygu, eu cymryd drwy'r geg fel tabled, eu sniffian ar ffurf powdr neu chwistrellu rhai ohonynt.\nMae nifer fawr o sylweddau seicoweithredol newydd wedi dod i fod ar gael yn y 25 mlynedd ddiwethaf, wedi'u marchnata fel cyffuriau amgen diogelach a chyfreithiol i gyffuriau anghyfreithiol, ond yn dynwared eu heffeithiau. Yn aml iawn fe'u gwneir mewn labordai a'u gwerthu dros y we. Oherwydd bod nifer o gemegolion ar gael ar hyn o bryd (ac o bosibl eu cynhyrchu), mae llywodraeth yn DU wedi gwneud newidiadau i'r Ddeddf Camddefnyddio Cyffuriau mewn ymgais i ddosbarthu'r cemegolion ac unrhyw ddeilliannau ohonynt.\nO ganlyniad, roedd cyflenwyr yn eu marchnata wedi'u labelu fel bwyd planhigion, crisialau bath, cemegolion ymchwil neu lanhawr pyllau dwr, er mwyn eu cuddio o ran eu deunydd hamdden a dod dros gyfreithiau cyffuriau. Mae'n bosibl na fydd rhai sylweddau ar hyn o bryd yn gallu cael eu rheoli gan y Ddeddf Camddefnyddio Cyffuriau, ond gellir eu rheoli dan y Ddeddf Meddyginiaethau.\nMae'r enwau slang yn cynnwys: Benzofury, Bounce, Charge, Chicken Powder, Dimitri, Dr. Death, Drone, Frenzy, Ivory Wave, Killer, M-Kat, N-Bomb, Pink Ecstasy, Rave, Sparkle, Red Mitsubishi, White Magic, White Pearl, Woof-Woof, Vanilla Sky, 5-IT, 7-Up a llawer iawn mwy.\nMae cannabinoidau yn gemegolion a wneir i weithredu fel y rhan weithredol o ganabis, ac mae enwau slang yn cynnwys Spice, Black Mamba a Blue Cheese ymysg eraill.\nGall rhai ddeillio o fathau o blanhigion meddwol; gall rhai fod yn gemegolion a wneir mewn labordai. Gellir mewnforio sylweddau; eu gwerthu dros y we ac mewn rhai siopau arbenigol.\nMae 'asiantaethau stryd' neu brosiectau, (a elwir weithiau yn wasanaethau cyffuriau cymunedol neu dimau cyffuriau cymunedol) ar gael yn y rhan fwyaf o ardaloedd yn y DU, sy'n cynnig ystod o wasanaethau yn cynnwys gwybodaeth a chyngor, cwnsela, ac weithiau grwpiau cefnogi a therapïau cyflenwol fel aciwbigo. Mae gan rai gwasanaethau oriau gwaith estynedig ac mae rhai'n cynnig cefnogaeth ar benwythnosau. Os yw defnyddio'r sylwedd hwn yn dod yn broblem, gellwch chwilio am gymorth, cyngor a chwnsela gan wasanaeth yn eich ardal. Gall meddygon teulu wneud atgyfeiriadau i wasanaethau arbenigol cyffuriau. I gael disgrifiad o'r hyn y mae gwasanaethau cyffuriau gwahanol yn eu gwneud, dewiswch wasanaethau helpu yma neu'r brif ddewislen.


Gweinidog yn ddeud mae cais UNESCO am tirwedd llechi unigryw gogledd Cymru yn “llwyr haeddu” statws Safle Treftadaeth y Byd | LLYW.CYMRU\nMae’r Gweinidog Cysylltiadau Rhyngwladol, Eluned Morgan, wedi cefnogi’r cyhoeddiad heddiw bod Ardal Lechi’r Gogledd-orllewin wedi ei henwebu fel Safle Treftadaeth y Byd UNESCO.\nYr wythnos diwethaf ym Mharis, cyflwynodd y Gweinidog Cysylltiadau Rhyngwladol, Eluned Morgan, yr achos ym Mharis i UNESCO gydnabod yr ardal am ei chyfraniad unigryw i dreftadaeth ddiwylliannol y byd.\nPwerwyd y Chwyldro Diwydiannol gan lo o gymoedd y De, ond llechi oedd ar doeau cartrefi'r bobl a'r ffatrïoedd lle roeddent yn gweithio. Cloddiwyd y llechi hyn gan ddynion gweithgar a medrus bro’r chwareli.\nAllforiwyd llechi Cymru ar longau o borthladdoedd Gwynedd, ac maent i'w gweld hyd heddiw ar doeau adeiladau ar hyd a lled y byd.\nRoedd rheilffyrdd yn ystumio eu ffordd rhwng y mynyddoedd gan gysylltu’r chwareli â'r porthladdoedd, ac mae graddfa aruthrol y chwareli hyn, a'r trefi a phentrefi chwarelyddol gerllaw gyda'u diwylliant Cymraeg cryf, yn dangos sut y newidiodd y diwydiant y gymuned amaethyddol yn gymdeithas ddiwydiannol. Mae gan yr ardal le i ddiolch i ddyfeisgarwch y chwarelwyr hyd heddiw.\nOs bydd y cais yn llwyddiannus, yr ardal hon fydd y pedwerydd safle treftadaeth y byd yng Nghymru, gan ymuno â Thirwedd Ddiwydiannol Blaenafon, Cestyll a Muriau Tref y Brenin Edward I yng Ngwynedd, a Thraphont Ddŵr a Chamlas Pontcysyllte.\nYn 2016, amcangyfrifwyd bod safleoedd sydd wedi’u dynodi gan UNESCO yn y DU yn denu mwy na £100miliwn i'r economi bob blwyddyn.\nYm Mhencadlys UNESCO ym Mharis, trafododd y Gweinidog y cais ymhellach gyda Matthew Lodge, Gweinidog a Llysgennad Prydain Fawr a Gogledd Iwerddon i UNESCO; a Moez Chakchouk, Cyfarwyddwr Cyffredinol Cynorthwyol Cyfathrebu a Gwybodaeth UNESCO.\nDywedodd y Gweinidog Cysylltiadau Rhyngwladol ei bod yn gobeithio y byddai'r statws yn helpu i "adfywio a thyfu'r economi" yn yr ardaloedd chwarelyddol.\n“Mae gan Dirwedd Lechi'r Gogledd-orllewin dreftadaeth ddaearyddol, gymdeithasol, economaidd a diwylliannol gyfoethog, a dywedir mai'r ardal hon o Wynedd wnaeth doi adeiladau'r byd yn y 19eg ganrif, gyda chyflenwadau aruthrol o lechi o'r ardal yn cael eu hallforio ledled y byd.\n“Mae'r enwebiad yn ddathliad o waith cenedlaethau o ddynion a merched a fu'n byw ac yn gweithio yma, gan siapio'r dirwedd, a'u gwaddol nhw yw'r enwebiad hwn.\n“Mae’r stori hon yn cyffwrdd y cymunedau lleol a’r ymwelwyr - daw miloedd o bobl bob blwyddyn i weld y dirwedd drawiadol; i fwynhau ein Hamgueddfa Lechi Genedlaethol, teithio ar reilffyrdd Blaenau Ffestiniog a Thal-y-llyn a phrofi ein diwylliant unigryw, ac mae hyn oll yn rhoi hwb i gyflogaeth a'r economi yn lleol\n“UNESCO fydd yn gwneud y penderfyniad terfynol, ond yn fy marn i mae'r ardal yn llwyr haeddu statws Safle Treftadaeth y Byd.”\n“Rydym wrth ein bodd y bydd Tirwedd Lechi'r Gogledd-orllewin yn cael ei chyflwyno fel enwebiad nesaf y DU i'w chofrestru fel Safle Treftadaeth y Byd. Mae treftadaeth ddiwydiannol unigryw ac amrywiol Cymru i'w dathlu.\n“Mae'r enwebiad hwn yn gydnabyddiaeth bellach o'r dirwedd eithriadol hon - sy'n ganolog i'n daeareg a'n diwylliant ni, ond o bwysigrwydd byd-eang.”\nYn ogystal â'r cais, trafododd y Gweinidog y cyfleoedd ar gyfer meithrin cysylltiadau rhwng Llywodraeth Cymru ac UNESCO i'r dyfodol, ynghyd â Strategaeth Ryngwladol Cymru a Blwyddyn Ieithoedd Cynhenid y Cenhedloedd Unedig.


Postiwyd Friday August 28th, 2020 yng nghategori Newyddion\nEwch i wrando ar gân newydd sbon band ifanc o Ddyffryn Conwy, a recordiwyd yn ystod y cyfnod clo o bedwar cartref gwahanol – o Gonwy i Gaerdydd!\nBu’r criw sydd rhwng 13 – 15 mlwydd oed yn cyfarfod yn wythnosol yn adeilad Menter Iaith Conwy ar ddechrau’r flwyddyn, ond yn anffodus daeth hynny i ben yn dilyn cyfyngiadau lockdown mis Mawrth. Ond, trwy wyrth technoleg rhaglen Zoom mae’r criw, dan arweiniad Llŷr Parri (un o’n tiwtoriaid Bocsŵn yng Nghonwy) wedi llwyddo i barhau i gyfarfod yn wythnosol a chydweithio ar ysgrifennu a recordio cân newydd sbon – ‘Lockdown Rock ar Ras’.\nFel y gallwch ddyfalu o deitl y gân, cafodd yr hogie eu hysbrydoli i ysgrifennu’r geiriau am y profiad o chwarae mewn band dros Zoom, ac anawsterau fel Noa’n hwyr, fod Owain ar mute – a bod gan Brenig gath ddireidus oedd yn mynnu chwarae gyda gwifrau ei gyfrifiadur!\nRoedd y broses o recordio cân o bedwar cartref gwahanol yn dipyn o sialens, yn enwedig gan eu bod wedi arfer cyd-chwarae cyn y lockdown. Roedd yn broses o wrando ar ein gilydd a rhannu a datblygu syniadau. Aeth pawb ati wedyn i recordio eu rhannau unigol, a llwyddodd Llŷr i blethu’r cyfan at ei gilydd i greu cân unedig sy’n nodi profiadau’r cyfnod clo i’r band.\nRydym yn Menter Iaith Conwy yn hynod ddiolchgar am nawdd gan Gyngor y Celfyddydau sydd yn ein galluogi i gynnal y cynllun Bocsŵn yn y sir. Diolch hefyd i Llŷr am ei holl waith gyda’r criw. Dim ond un rhan o’r cynllun yw’r gweithdai band uwchradd, ac rydym yn edrych ymlaen at gael parhau gyda gweddill y prosiect pan fydd hynny’n bosib.\nOs oes gennych chi ddiddordeb mewn cerddoriaeth cofiwch edrych allan am ddatblygiadau’r cynllun Bocsŵn yng Nghonwy trwy ein dilyn ar ein cyfryngau cymdeithasol a’n safle we. Mae croeso i chi gysylltu â ni i wybod mwy ar siwan@miconwy.cymru.